Tandemu vodećih i neporaženih ekipa priključilo se i Jedinstvo iz Novog Bečeja, koje je još jednom svojim navijačima priredilo pravu kanonadu golova. Novobečejci su pobedili Dinamo iz Pančeva rezultatom 6:0.\nFudbaleri Jedinstva su opravdali ulogu favorita i posle veoma dobre igre podmlađenom sastavu Pančevaca naneli pravu katastrofu. Vođstvo domaćih od 1:0 usledilo je posle akcije u kojoj su učestvovali Matić i Radišić, a Rigo spretno savladao golmana Milanovića. Novajlija u taboru Jedinstva, Vladimir Radišić, je posle solo prodora poviso na 2:0, dok je sve zapaženiji Matić povisio na 3:0, što je bio rezultat prvog poluvremena.\nU nastavku se očekivalo da će domaći nastaviti istim tempom, ali je usledila uspavanka, sve do 81. minuta, kada je Šijanović pogotkom posle solo prodora nagovestio katastrofu gostiju. U finišu meča to se i obistinilo. Najpre je Radišić posle centaršuta Lisice povisio na 5:0, da bi dva minuta pre kraja Strahinja Vasković posle pravog slaloma po desnoj strani postigao efektan gol i time zapečatio sudbinu sastava skromnih mogućnosti iz Pančeva.\nTrener Novica Glavaški pobedu protiv Dinama ocenio je na sledeći način:\n- Dobri rezultati nisu slučajnost, a do njih smo došli zahvaljujući kolektivnoj igri, što je novi kvalitet ovog sastava. Protiv Dinama, bez obzira na to što je nastupio u podmlađenom sastavu, pružili smo veoma dobru igru u prvom poluvremenu. Posle ubedljivog vođstva popustili smo u nastavku, da bi u finišu, sa još tri gola potvrdili dominaciju. Zadovoljan sam igrama u prva tri kola, a posebno realizacijom, pošto smo na tri utakmice postigli 12 golova.\nU subotu ste ponovo domaćini, ovog puta Obiliću iz Novog Kneževca. Šta navijači mogu da očekuju?\n- Postoji nepisano pravilo da je najteže odigrati dve utakmice pred svojom publikom. Upravo zato smo pojačali rad ove nedelje, kako bi što sprem-niji dočekali veoma dobru ekipu Obilića. Sigurno je da će nam oni do sada biti najteži rival, kojeg možemo savladati samo uz maksimalno zalaganje i neophodnu opreznost. Zdravstvenih problema imaju Rigo i Lisica, ali povrede nisu teže prirode pa će, nadam se, biti spremni bar za jedno poluvreme.\nPosle dva uzastopna poraza Vojvodina iz Novog Miloševa zabeležila je pobedu protiv Radničkog iz Zrenjanina rezultatom 1:0. Gol odluke, vredan tri boda, postigao je Srđan Vasičin posle asistencije iskusnog Kneževića. U četvrtom kolu Vojvodina u subotu igra protiv Budućnosti u Srpskoj Crnji.\nViše iz ove kategorije « ŽKK Old gold: Rokada na klupi\tKK Tisa je počela pripreme za VIBA ligu: Smena generacija »


Best Luck šivaca mašina mini set BE7923 | ePonuda.com\nBest Luck šivaca mašina mini set BE7923 cene\ncena 2.446,00 din\nEPonuda nije internet prodavnica već Vam omogućava da brzo i lako nađete Best Luck šivaca mašina mini set BE7923 po najjeftinijoj ceni. Naš cilj je da kupci budu što bolje informisani o ponudi Best Luck šivaca mašina mini set BE7923 na tržištu Srbije. Vrlo lako nalazite željeni proizvod za kategoriju Igračke cene, ne morate da lutate od sajta do sajta za Best Luck Igračke, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Best Luck šivaca mašina mini set BE7923 sa PRODAVCEM. EPonuda ne može da garantuje potpunu tačnost specifikacije i slika za Best Luck šivaca mašina mini set BE7923. Pre kupovine, podatke za Best Luck šivaca mašina mini set BE7923 proverite na sajtu PROIZVOĐAČA.


NORVEŠKA ODOBRILA AZIL TURSKIM VOJNICIMA! Bilo im naređeno da se vrate kući nakon 'puča' - GlobalCir\nGrupa turskih vojnika stacionirana u Norveškoj, koji su odbili da se vrate kući nakon neuspjelog vojnog udara 15. jula, dobili su danas politički azil u toj zemlji.\n“Mogu da potvrdim da su dobili politički azil u Norveškoj. Govorimo o grupi oficira i vojnika u Norveškoj kojima je naređeno da se vrate kući nakon puča“, rekao je advokat Kjell M. Brygfjeld agenciji AP. Norveške pravosudne i imigracione vlasti nisu željele da komentarišu.\n“Oni su u Norveškoj već par godina”, rekao je Brygfjeld, ne želeći da potvrdi izvještaje lokalnih medija da su umiješana petorica muškaraca, prenio je AP. Norveški list “Verdens Gang” piše da vojnici strahuju od hapšenja u Turskoj.\nTurska pozvala norveškog ambasadora na razgovor\nTursko Ministarstvo vanjskih poslova pozvalo je norveškog ambasadora u Ankari na razgovor nakon što je Norveška odobrila politički azil četvorici turskih tražilaca azila, rekao je portparol Ministarstva.\n“Žalosno je i neprihvatljivo da jedna saveznička država podržava postupke pojedinaca, koji su smijenjeni sa dužnosti, koji koriste političke, socijalne i ekonomske resurse zemlje boravka umjesto da se vrate u Tursku“, rekao je portparol.\nOn je dodao da će se napori Turske u ovom slučaju nastaviti.\nORGANIZOVANA SABOTAŽA: Gori najveće skladište municije u Ukrajini, evakuirano 15.000 ljudi!


Trenutak kada Nolan Smit pogađa trojku protiv Partizana 2014.\nPre skoro dve godine, u aprilu 2014. Smit je zavio u crno višegodišnjeg vladara naše košarke.\nSmit je kao igrač Cedevite trojkom sa devet metara u poslednjoj sekundi polufinala ABA lige (81:79) srušio Partizan i ostavio ga bez Evrolige.\nBio je to bolan udarac od kog se crno-beli i dalje oporavljaju...\nSmit je završio karijeru i biće specijalni pomoćnik Majku Kžiževskom na klupi Djuka. Upravo su Smit i drugi asistent Džon Šejer bili članovi šampionskog tima ovog koledža 2010.\nNovi zadatak Partizanovog džetala biće pripremanje strategije za mečeve, analiza snimaka i planiranje treninga.\nU ne baš dugačkoj karijeri Smit je posle koledž karijere igrao za Portland, Cedevitu, Galatasaraj i Delver 87, u kome je okačio patike o klin.\nNedović: Mislim da ću igrati na Mundobasketu, dobio sam zeleno svetlo od kluba\nPlejmejker Srbije Nemanja Nedović podgrejao je nadu da će igrati na Mundobasketu u Španiji posle pobede "orlova" nad Argentinom u polufinalu "Trofeja Beograda".


08.11.2020 u 19:26\nBez reakcije Kremlja i Putina na izbor Bajdena\nDok su američki saveznici veoma brzo pozdravili izbor Džozefa Bajdena za sledećeg predsednika SAD, a Nemačka ga ocenila kao „novo i uzbudljivo poglavlje” u transatlantskim odnosima, u Rusiji je za sada tišina, prenosi danas Radio slobodna Evropa na sajtu engleskom jeziku. Takav odnos Kremlja ne čudi, jer se očekuje da će Bajden, koji je 7. novembra proglašen za pobednika u predsedničkoj trci, zauzeti oštriji stav prema Rusiji u pogledu pitanja ljudskih prava i njihove spoljne politike u odnosu na aktuelnog predsednika Donalda Trampa. Novoizabrani predsednik je više puta kritikovao ruskog predsednika Vladimira Putina zbog „zloćudnih postupaka”, uključujući invaziju na susede i mešanje u izbore drugih zemalja, a nedavno je zemlju nazvao i „protivnikom”. Bajden je u intervjuu za magazin\n01.11.2020 u 10:43\nMOSKVA – U poslednja 24 sata u Rusiji je evidentiran rekordan broj novozaraženih, čak 18.665, a preminulo je 245 kovid pacijenata, saopšteno je danas iz ruskog kriznog štaba. Ukupan broj do sada potvrđenih slučajeva kovida-19 je 1.636.781, a prosečna stopa rasta broja novoinficiranih je 1,2 odsto, preneo je TAS. U poslednja 24 sata u Rusiji se oporavilo 10.259 kovid pacijenta, ukupno 1.225.673 od početka pandemije, prenosi Tanjug. U poslednja 24 sata preminulo je 245 kovid pacijenata, ukupno 28.235 od početka globalne zdravstvene krize. Prema rezultatima analiza koje je objavio krizni štab, stopa mortaliteta među kovid pacijentima iznosi 1,73 odsto.


Studenti VŠJ u Nišu na Okruglom stolu „Da li su psiholozi super heroji (i zašto ne)?“ | Internacionalni univerzitet u Novom Pazaru\nInternacionalni univerzitet u Novom Pazaru > News > Glavni sajt > Uncategorized > Studenti VŠJ u Nišu na Okruglom stolu „Da li su psiholozi super heroji (i zašto ne)?“\nStudenti VŠJ u Nišu na Okruglom stolu „Da li su psiholozi super heroji (i zašto ne)?“\nStudenti psihologije sa Visokoškolske nastavne jedinice u Nišu učestvovali su na Okruglom stolu „Da li su psiholozi super heroji (i zašto ne)?“, koji je održan 31.05.2016. godine u organizaciji Studentskog kulturnog centra Niš.\nStudenti su imali prilike da čuju nešto više o tome čime se psiholog bavi, koje su oblasti u kojima može da radi, koji su problemi na koje nailazi u praksi. Takođe, bila je veoma interesantna diskusija o razlici između psihologa i psihoterapeuta, da li psiholog prepisuje lekove, da li je psiholog isto što i psihijatar i sl.\nIzmeđu ostalog, pomenuta pitanja pokrenula su niz drugih pitanja kod učesnika okruglog stola, tako da su studenti saznali da li kod psihologa idu samo ljudi sa psihičkim poremećajima, da li psiholog daje instant rešenja i najzanimljivije pitanje bilo je, da li psiholog čita misli.\nUčešćem na okruglom stolu, studenti psihologije imali su prilike da saznaju nešto više o njihovoj budućoj profesiji i da razreše dileme koje su imali o tome gde psiholozi mogu sve da rade.\nUčešće studenata na Okruglom stolu organizovala je Jelena Maksimović, saradnik u nastavi na Departmanu za psihologiju.


Zelena gradnja u usponu i u Srbiji - Sve o novcu\nHome\tNovac\tZelena gradnja u usponu i u Srbiji\nZelena gradnja u usponu i u Srbiji\nby Vesna Lapčić 04/05/2022\nZelena gradnja u Srbiji u usponu je poslednjih godina. Zainteresovanost investitora u Srbiji za zelenu gradnju se povećava i očekuje se rast tog sektora. Ona je važna jer je udeo zgradarstva u emisiji CO2 na globalnom nivou veći od 30 odsto.\nPodaci o sertifikovanim zelenim zgradama u Srbiji pokazuju da je prva zgrada registrovana za sertifikaciju 2010. godine po sistemu LEED, dok je prvi sertifikat dobila zgrada „Bluecenter“ u Beogradu 2013. godine po sistemu BREEAM. Martin Elezović, član Odbora direktora Saveta zelene gradnje Srbije i direktor konsultantske kompanije „Reeng“, kaže da su ovo ujedno i dva vodeća sistema za sertifikaciju zelenih zgrada u Srbiji.\n„Od tada se uočava konstantan rast broja sertifikovanih zgrada, tako da ih danas imamo 42. Do pre nekoliko godina, većina ovih zgrada je bila locirana na Novom Beogradu, ali se u poslednje vreme uočava njihov trend i u drugim gradovima“, kaže on.\nGovoreći o tome koliko se zelenih zgrada gradi, on navodi da je 2020. godina bila rekordna godina i da je tada uručeno 12 sertifikata. U januaru 2022. godine uručeno je osam novih sertifikata, i na osnovu toga Elezović očekuje da će se u 2022. godini postaviti novi rekord. U Srbiji je, kako navodi, interesovanje za zelene zgrade krenulo sa komercijalnim – poslovnim zgradama i tržnim centrima. Danas je sve više industrijskih projekata koji idu na sertifikaciju, i time su, kako kaže, pokrivene tri glavne grupe koje su zaslužne za razvoj modernih zelenih zgrada u Srbiji.\nPrimenom principa zelene i održive gradnje vlasnici objekta svojim zakupcima, zaposlenima i kupcima pružaju zdraviji, komforniji i održivi objekat za boravak.\n„Veliki internacionalni klijenti su upoznati sa svim ovim prednostima, i prilikom iznajmljivanja poslovnog prostora neki od njih razmatraju isključivo zgrade koje poseduju sertifikate zelene gradnje. Sa domaćim kompanijama situacija je nešto drugačija, ali se i tu uočava porast interesovanja“, objašnjava Elezović.\nNa duže staze isplativo\nKada se govori o zelenim zgradama, neizostavna tema je koliko to košta i da li je investicija veća.\n„Činjenica je da postoji dodatni trošak za sertifikaciju zelenih zgrada. Potrebno je pokriti troškove registracije, sertifikacije, konsultanata i investicije na unapređenju objekta, kako bi se zadovoljili standardi dobre prakse. Ipak, dugoročno posmatrano, uštede tokom perioda eksploatacije mogu brzo da otplate inicijalne investicione troškove. Postoje analize koje dokazuju i veću produktivnost, kao i manji broj dana na bolovanju zaposlenih koji rade u ovako projektovanim zgradama. U tom kontekstu, uvećana investicija se praktično vrati već u prvoj godini. Iz ličnog iskustva, na jednom projektu u Beogradu smo primenom principa zelene gradnje uspeli da napravimo zgradu koja je i manje koštala, i imala niže eksploatacione troškove. Zelena zgrada ne mora nužno da bude i skuplja zgrada, ukoliko se analizira i projektuje na ispravan način“, dodaje Elezović.\nBirati materijale sa nižim CO2\nKako bi se smanjio uticaj materijala na emisiju CO2, sve je više proizvođača koji na tržište plasiraju „zelene materijale“ – one koji imaju smanjenu emisiju CO2 prilikom procesa proizvodnje. Veoma važan alat za procenu uticaja materijala je sertifikat EPD (Environmental Product Declaration).\n„Moj savet je da svi koji se bave projektovanjem, specifikacijom materijala i generalno gradnjom, ukoliko žele da unaprede stanje životne sredine, biraju materijale sa nižim emisijama CO2. Navedeni sertifikat EPD im može pomoći da upoređujući dva materijala različitih proizvođača, izaberu onaj sa manjim štetnim uticajem na životnu sredinu“, navodi naš sagovornik.\nPotreban precizan pravni okvir\nO iskustvu u ovoj vrsti gradnje u kompaniji Erker inženjering, koja je do sada izgradila dva stambeno-poslovna i jedan privatni objekat sa zelenim krovovima, kažu da je početak uglavnom težak i da se ogleda u nepoverenju prema novinama usled nedovoljno edukacije i prakse u ovoj oblasti, kako sa aspekta izvođenja radova tako i sa aspekta kupovine, kao i u nedostatku profesionalnog kadra koji može da dovede ideju do realizacije. Izgradnja, kako kažu, jeste skuplja, ali je i naplativa, s obzirom na neprekidan rast tražnje na tržištu nekretnina. Ovakvi projekti pozitivno utiču ne samo na korisnike, već i na čitavo okruženje: ovakve zgrade obezbeđuju zvučnu izolaciju i uštedu toplotne energije, ali ova kompanija ukazuje na stambeno-poslovni objekat koji je u fazi izgradnje a koji će, pored zelenog krova, posedovati i vertikalno fasadno ozelenjavanje.\nZakonski okvir još ne određuje precizno ovu oblast, iako iskustva evropskih gradova pokazuju da je to osnovni preduslov za razvoj i ekspanziju u oblasti zelene gradnje.\nSekretar Udruženja za građevinsku industriju u Privrednoj komori Srbije Ivana Vuletić kaže da srpske kompanije imaju potencijal da podrže ovu vrstu gradnje. “Sigurna sam da bi eventualne subvencije, koje bi podsticale ovu vrstu gradnje, dodatno povećale broj kompanija zainteresovanih za ovakva ulaganja”, kaže ona.\nPotencijal i u obnovi postojećih zgrada\nDr Bojana Zeković, docent na Arhitektonskom fakultetu u Beogradu, kaže da je u Evropi naročito aktuelna tema obnove postojećeg građevinskog fonda, jer postoji veliko materijalno nasleđe zgrada izgrađenih u drugoj polovini XX veka. Ove zgrade, kako kaže, imaju ogroman potencijal za dostizanje savremenih nivoa energetske efikasnosti, uz značajno unapređenje oblikovnih i funkcionalnih karakteristika. Rekonstruisati se mogu čitave stambene zgrade bez iseljavanja stanara, uz minimalno rušenje i zagađenje. I u Srbiji se, kaže, preispituju tradicionalni obrasci građenja, kako u ekološkom – kad je reč o vrstama materijala, tako i u ekonomskom pogledu odnosno u pogledu dugoročne isplativosti.\n„Sa masovnom obnovom postojećih zgrada, pre svega višeporodičnih stambenih zgrada, i dalje u velikoj meri kasnimo, što je šteta jer bi ovakav poduhvat predstavljao izuzetnu priliku za razvoj domaće građevinske industrije, angažovanje i zadržavanje lokalne radne snage i postizanje ogromnih ušteda u potrošnji električne i toplotne energije. Time bi se doprinelo i stabilizaciji celokupnog elektroenergetskog sektora, uz ogromno poboljšanje komfora boravka stanara, ali i relaksiranje kućnog budžeta”, kaže Zeković.\nIzvor: Edicija „Klima i biznis – zašto se isplati poslovati održivo“\nekologijaekološki materijaligrađevinagrađevinska industrijanekretninezelena gradnjazeleni materijali\nNajviša inflacija u evrozoni od kad je meri Eurostat – Malta najbolja, Estonija najlošija\nVesić: Gradnja novog savskog i mosta kod Ade Huje kreće do kraja ove ili početkom sledeće godine


Održana druga radionica Nacionalnog konventa o Evropskoj uniji “Monitoring i evaluacija javnih politika” | Nacionalni konvent o Evropskoj uniji\nOdržana druga radionica Nacionalnog konventa o Evropskoj uniji "Monitoring i evaluacija javnih politika"\nOdržana druga radionica Nacionalnog konventa o Evropskoj uniji “Monitoring i evaluacija javnih politika”\n27 April 2018, Komentari 0\nDruga dvodnevna radionica Monitoring i evaluacija javnih politika održana je 26. i 27. aprila 2018. godine u Zrenjaninu u cilju jačanja kapaciteta Programskog saveta Nacionalnog konventa o Evropskoj uniji (NKEU).\nPrvi deo radionice, koju je održala trenerica Nives Miošić Lisjak, bio je posvećen teorijskim znanjima o monitoringu i evaluaciji učinaka javnih politika. Takođe, učesnici radionice dobili su i potrebna praktična znanja o tome kako se pristupa izradi monitoring plana i kako ispravno formulisati evaluacijska pitanja, indikatore, izvore podataka i metode istraživanja.\nPredstavnici Programskog saveta Nacionalnog konventa o Evropskoj uniji radili su u malim grupama na evaluaciji napretka Srbije po pojedinim pregovaračkim poglavljima.\nTakođe, razmatrane su ideje, ključna pitanja i pristupi za izradu izveštaja iz senke Nacionalnog konventa u odnosu na najnoviji Izveštaj Evropske komisije o napretku Srbije.\nNaredna radionica za predstavnike organizacija članica Programskog saveta Nacionalnog konventa o Evropskoj uniji biće posvećena načinima komunikacije učinaka javnih politika.


Ko se uselio u Vučićeve jeftine stanove? | Nova Ekonomija\nKo se uselio u Vučićeve jeftine stanove?\nNova ekonomija/Paola Felix Meze\nStanovi sa "jeftinim kvadratima" gradiće se za mlade naučnike, bračne parove, profesore, lekare, obećavaju predstavnici vlasti već godinama unazad. Ipak do 2022. godine kamen temeljac za "jeftine" stanove postavljen je samo za zgrade namenjene zaposlenima u sektoru bezbednosti. A krenulo je od kvadrata za 500 evra koji je predsednik Vučić obećao još 2017.\nU prvoj fazi izgradnje stanova za snage bezbednosti biće izgrađeno 6943 stanova u Vranju, Nišu, Kraljevu, Kragujevcu, Novom Sadu, Sremskoj Mitrovici i Beogradu, piše na zvaničnom sajtu ovog projekta.\nSa druge strane, priča o "jeftinim kvadratima" za mlade naučnike, bračne parove, lekare, profesore još uvek nije dobila epilog.\nU oktobru 2020. godine premijerka Ana Brnabić poručila je da će država nastojati da 2021. počne izgradnju stanova za mlade, a da će organizacije mladih napraviti plan o tome kome su oni najpotrebniji.\nStanove će, rekla je premijerka, dobiti mladi naučnici, mladi bračni parovi i mladi koje vredi podržati.\n"Da mi ne bismo razmišljali o tome koje su prioritetne grupe i koga sve treba podržati, dali smo da o tome odluče udruženja mladih, koja će sama napraviti plan kome su i gde stanovi najpotrebniji i po kojim bi kriterijumima trebalo da ih dajemo", izjavila je Brnabić.\nŠta sprečava mlade da se osamostale\nPrema rečima Jovane Božičković iz Krovne organizacije mladih Srbije (KOMS) u oblasti stambene politike za mlade nema velikog pomaka, jer i dalje najveći broj mladih ne može da se osamostali i kupi stan.\nKOMS je kreirao pilot projekat koji je predstavljen Vladi i Ministarstvu građevinarstva, saobraćaja i infrastrukture i od njih dobio zeleno svetlo da će nešto od toga da se realizuje.\n"Međutim, bez obzira na te neke dogovore, ono što se računa je to što piše u zvaničnim dokumentima", rekla je Jovana Božičković za Novu ekonomiju.\nA u finalnom tekstu Nacionalne stambene strategije za narednih deset godina i pratećem akcionom planu za period od 2022. do 2024. mladi se, kaže Božičković, spominju samo kao kategorija mladih bračnih parova i mladih koji izlaze iz sistema socijalne zaštite.\nAko se analizira samo taj dokument, podrška u oblasti stanovanja za ostale mlade će izostati.\nIpak, dodaje predstavnica KOMS-a, ako postoji politička volja, Vlada može da donese uredbu specijalno u vezi podrške stanovanju i da tu precizira kategoriju mladih "kao svih mladih", a ne samo ove grupe.\n"Sigurno možemo da zaključimo da nije dovoljno urađeno na ovom polju jer nisu izvršene promene koje podrazumevaju sistemsku podršku mladima i to svim mladima", rekla je Božičković.\nUmesto jeftinog stana, parovima do 20.000 evra\nDa će država da izdvoji stotine miliona evra za izgradnju stanova za mlade bračne parove koji će da budu "izuzetno jeftini" govorio je predsednik Vučić još 2019.\nI tadašnja ministarka za demografiju i populacionu politiku Slavica Đukić Dejanović izjavila da će oko 400 miliona evra biće uloženo u izgradnju 50.000 stanova za mlade bračne parove.\nIpak Vlada je krajem ove godine odlučila da mladim bračnim parovima za rešavanje stambenog pitanja ponudi novčanu pomoć za izgradnju, učešće u kupovini, kupovinu kuće ili stan, sa maksimalnim iznosom do 20.000 evra.\nZa to je donela uredbu koja propisuje da za subvencije mogu da konkurišu žene koje su rodile dete od 1. januara ili kasnije, a izuzetno i očevi deteta (u slučaju smrti majke).\nJovana Božičković ocenjuje da je ta mera više demografske i populacione politike, nego mera stambene podrške.\n"Ova mera je namenjena mladim majkama i to do detetovog prvog rođendana, mera je toliko partikularna da obuhvata jako mali broj mladih", kaže Božičković.\nNa šta će mladi potrošiti 100 evra: Školarina, odeća, kupiće 90 evra\nDa li su mladi naučnici ispali iz igre?\nIzgradnju stanova za mlade naučnike predsednik Vučić najavio je 2017. godine prilikom predstavljanja, kako je, rekao, projekta državne stanogradnje".\nPre skoro dve decenije stanovi za mlade naučnike počeli su da se grade i dodeljuju preko fondacija za rešavanje stambenih potreba mladih naučnika, koje su osnovane pri Univerzitetima u Srbiji.\nU Beogradu su do sada izgradjena tri objekta (2004, 2008. i 2015. godine), a u stanove se uselilo 412 mladih naučnika, rekli su za Novu ekonomiju iz Fondacije za rešavanje stambenih potreba mladih naučnih radnika Univerziteta u Beogradu.\nProjekat Univerzitetsko naselje u Beogradu (u bloku 32) započet je još 1996. godine i podrazumevao je izgradnju sedam objekata kojima bi svoje stambeno pitanje rešilo oko 811 porodica.\nIz Fondacije kažu da za još četiri objekta postoji tehnička dokumentacija, ali se ona mora revidovati.\n"Tokom godina modeli finansiranja izgradnje su se menjali, nakon izgrađenog trećeg objekta, Fondacija je u procesu pronalaženja modela i sredstava za dalju izgradnju planiranih stanova", rekli su za Novu ekonomiju.\nU Novom Sadu četiri zgrade\nFondacija za rešavanje stambenih potreba mladih nastavnih i naučnih radnika i umetnika Univerziteta u Novom Sadu (FONDUNS) sredstva za rad dobila je 2006. godine i do sada je izgradila četiri stambene zgrade za naučnike i umetnike u tom gradu.\nPrva zgrada je izgrađena 2009. godine sa 27 stanova, druga 2010. godine sa 25 stanova, treća zgrada je izgrađena 2011. godine sa 26 stanova, a četvrta 2015. godine sa 24 stana.\n"Sve četiri zgrade su useljene nakon sprovedenih konkursa za raspodelu stanova, do sada su dodeljena 102 stana i rešeno 113 stambenih pitanja", rekli su za Novu ekonomiju iz FONDUNS-a.\nU planu je izgradnja i pete stambene zgrade u Novom Sadu (sa 25 stanova), za koju je završena kompletna projektno-tehnička dokumentacija, ishodovana građevinska dozvola i u toku je postupak za izbor izvođača radova.\nKljuč za naučnika i umetnika u Leskovcu\nPreko Fondacije za rešavanje stambenih potreba mladih naučnih radnika i umetnika Univerziteta u Nišu, koja je sa radom počela 2003. godine, stambeno pitanje rešilo je 114 mladih naučnika i umetnika u tom gradu i dva mlada naučnika i umetnika u Leskovcu.\nPrema medijskim izveštajima zgrada za mlade naučnike u Ulici Branka Krsmanovića u Nišu gradi se više od decenije. Izgradnja zgrade koja je 2008. godine do danas nije završena.\nNa pitanje Nove ekonomije kada će radovi biti završeni, iz niške Fondacije kažu: "Biće završeni onda kada država bude obezbedila sredstva za nastavak izgradnje".\nProjekat se realizuje u okviru Programa malih medijskih grantova koji finansira Ambasada SAD a administrira Nezavisno udruženje novinara Srbije. Stavovi, mišljenja i zaključci izneseni u projektu nužno ne izražavaju stavove NUNS i Ambasade SAD već isključivo autora.


Zimsko računanje vremena i zimski red letenja - Aviokarta.net\nVesti » Zimsko računanje vremena i zimski red letenja\nZimsko računanje vremena i zimski red letenja\nRano ujutro u nedelju, 26. oktobra se završava letnje računanje vremena. Tog dana u 3 (tri) sata ujutro treba vratiti vreme za jedan sat na tako da umesto tri sata bude dva.\nIstog dana na snagu stupa zimski red letenja aviokompanija. Ovaj prelazak na zimsko vreme i na zimski red letenja donosi i brojne promene, pa putnici tog dana treba da dodatno obrate pažnju na moguće izmene koje mogu uticati na njihovo putovanje.\nS obzirom da se sat vraća za jedan u nazad, ne može doći do kašnjenja na let, ali moguće je da putnik ustane ranije ili da ranije dođe na aerodrom. Ovo su sve zanemarive neprijatnosti posebno u poređenju sa obrnutim procesom koji se odigrava na proleće kada prestaje zimsko računanje vremena i kazaljke se ponovo vraćaju za jedan sat unapred.\nPutnici ne treba da brinu zbog promene sata, pošto se svi redovi letenja obavljaju prema lokalnom vremenu. Oni samo treba da pomere svoje časovnike i da prate vreme poletanja koje je iskazano na karti. Vremena iskazana na karti su uvek u skladu sa trenutnim vremenskim režimom, tako da nikako ne treba od tog vremena oduzimati jedan sat.\nOsim sa vremenom iskazanim na karti putnici obavezno treba da proverevaju i aktuelan, dnevni red letenja i da vide da li je bilo promene statusa njihovog leta za taj dan.


Podsećamo vas da se 9. jula 2021. navršava pet godina od smrti Donke Špiček, naše uvažene koleginice i drage prijateljice, uvek dobronamerne savetnice, jedne od osoba koje su bile ključne za rad ASSITEJ-a Srbija. Kroz svoj rad na Televiziji Beograd, u Pozorištu “Boško Buha”, Dečjem kulturnom centru, ali i ASSITEJ-u Srbija, Donka je celog života bila okrenuta deci i mladima, i mnoge generacije su, zahvaljujući njoj, odrastale uz pažljivo osmišljene, relevantne, kreativne i smele sadržaje. Čitavog života Donka se neumorno trudila, i u tome uspevala, da deci obezbedi pravo na kulturu i pristup umetničkom doživljaju. U svemu tome, posebno je bilo značajno njeno iskustvo kao delegata na Kongresu ASSITEJ-a u Moskvi 60-ih godina koje joj je, prema njenom svedočenju, bilo trajna inspiracija i ideja vodilja za ceo radni vek, tokom kog je svojim profesionalnim angažmanom ostvarila dubok uticaj na kulturno stvaralaštvo za decu u tadašnjoj Jugoslaviji, čitavom našem današnjem regionu.\nSmatramo da njena profesionalna etika i neverovatna istrajnost treba da ostanu uzor i budućim generacijama koje se bave kulturom za decu i mlade. Sa željom da održimo sećanje na njenu posvećenost koja nastavlja da inspiriše sve nas koji stvaramo sa decom i za decu,da istaknemo njenu ulogu u razvoju kulture za decu i mlade, da podstaknemo naš esnaf da sa istim žarom, upornošću i ljubavlju nastavi ovu važnu misiju, imamo čast i zadovoljstvo da objavimo konstituisanje bijenalne NAGRADE DONKA ŠPIČEK, koju će od ove godine dodeljivati ASSITEJ Srbija, uz veliku radost i podršku Donkine porodice.\nPozivamo članove ASSITEJ-a Srbija, pojedince, institucije ili organizacije, da predlože kandidate za dobitnika Nagrade Donka Špiček. Nagrada se dodeljuje:\nNagrada se dodeljuje bijenalno, prvi put 2021. godine u okviru Festivala Asiteža Srbije - FAS dok će naredna biti dodeljena 2023. u okviru Svetske konferencije pozorišta za decu i mlade.\n1. Izjavu o nominaciji na za to pripremljenom Formularu za nominaciju (link kopirajte i prenesite u svoj pretraživač: https://bit.ly/3qXgT0p) koji sadrži:\n- podatke o predlagaču (Ime i prezime, institucija, adresa, kontakt)\n- opis zašto nominuje ovu osobu, kakav je njen poseban doprinos (od 400 -500 reči )\n- rezimirajući deo (citat od 150 reči)\n2. Punu biografiju nominovanog\n3. Predlagač treba da ima saglasnost osobe koju predlaže za nagradu\n4. Poželjno je, ali nije neophodno, poslati i svedočanstvo o radu kandidata/kandidtakinje za Nagradu u vidu snimaka, fotografija ili do tri iskaza onih koji podržavaju nominaciju.


Počeo upis prvaka: Pristižu roditelji i deca,ali nema gužvi\nM. D. 3. aprila 2017. 13:26\nŠkole u Srbiji od danas primaju prijave za upis đaka u prvi razred. Upis će trajati naredna dva meseca, ali i oni koji zakasne mogu to učiniti tokom leta, odnosno do kraja avgusta.\nProcene Ministarstva prosvete su da će od 1. septembra u školske klupe sesti 68.000 do 70.000 prvaka, a ove godine u školu polaze mališani rođeni od 1.marta 2010. do kraja februara 2011. godine.\nU Osnovnoj školi Kralj Petar Prvi, prvog dana ima roditelja koji su došli da upišu dete u školu, ali nema gužve. Direktor škole Mladen Stevanović kaže da se roditeljima ne žuri, jer imaju dva meseca pred sobom za predaju dokumenata i testiranje mališana.\nOn kaže da je za prijavu dece za upis u prvi razred neophodno poneti izvod iz matične knjige rođenih deteta, potvrdu o prebivalištu i lekarsko uverenje, a da se najčešće naknadno donosi uverenje o završenom pripremnom predškolskom programu.\n„U prethodnih nekoliko godina škola Kralj Petar Prvi je upisivala više od 70 đaka pravaka. Tako će biti i ove. Jedan broj učenika će sigurno biti sa drugih opština“, rekao je Stevanović za Tanjug.\nOno što privlači roditelje sa drugih opština da upišu svoju decu u OŠ Kralj Petar Prvi je, kako kaže, dobra organizacija, dva strana jezika.\nU školi je od ove godine uvedena i elektronska prijava za upis u prvi razred, tako da je prvo testiranje kod pedagoga jutros imao jedan budući prvak.\nPedagog škole Vesna Radonjić kaže da su na upisu roditelji uplašeniji od dece, te često svoj strah prenose i na decu.\nOna kaže da nema razloga za strah. Objašnjava da testiranje počinje razgovorom sa roditeljem i detetom, a da se nakon toga razgovara samo sa detetom.\n„Taj razgovor ne sadrži ništa što dete u svom iskustvu već nije imalo. To su pitanja sa kojima se dete sretalo, bilo u vrtiću ili kroz neko do tada stečeno iskustvo“, rekla je Radonjić za Tanjug.\nNa testiranju se posmatra, kako kaže, kakva je pažnja deteta, koliko je ono u stanju da izdrži na jednom mestu tokom ispitivanja, na koji način prima instrukcije, da li dobro razume postavljeno pitanje.\nU školama će mesta biti za sve prvake, a kako je osnovno obrazovanje obavezno zaprećene kazne za roditelje ili staratelje koji ne upišu dete u školu su od 5.000 do 50.000 dinara.


Radnici Prvog maja traže realizaciju dogovora | Pirot vesti\nPočetna/Gradska hronika/Radnici Prvog maja traže realizaciju dogovora\nPovodom sastanka Radne grupe koji je održan juče u Ministarstvu privrede kao i celokupne situacije i svih problema u kompaniji AHA Mura Prvi maj, menadžment i sindikati fabrike, koji su članovi radne grupe, izrazili su duboko razočarenje i nezadovoljstvo rezultatom sastanka, tražeći hitan sastanak sa premijerom Vlade, Aleksandrom Vučićem i ministrom privrede Željkom Sertićem.\nNa održanom sastanku prošlog četvrtka u Pirotu, na kome su pored ministra Željka Sertića prisustvovali i njegovi saradnici iz Ministarstva privrede i SIEPE donet je zajednički zaključak da AHA Mura Prvi maj Pirot mora da nastavi s radom, a da rešenje treba tražiti u dva predložena modela, prvi, koji podrazumeva oslobađanje depozita ili ukoliko to nije moguće, drugi model, gde bi država preuzela kompletno vlasništvo nad našom fabrikom.\nNa bazi ovog zaključka zakazan je hitan sastanak ministara privrede Republike Slovenije i Srbije, u Ljubljani, samo da bi se odabrala jedna od predloženih varijanti i bliže definisali dalji koraci u cilju brže realizacije\nPomenuti zaključci objavljeni su i na sajtu Ministarstva privrede, što je zaposlenima i poslovnim partnerima ulilo nadu, da će se doći do bržeg rešenja i da će fabrika ubrzo normalno nastaviti s radom.\nMeđutim, na jučerašnjem sastanku Radne grupe, odbačene su obe predložene i održive varijente bez jasnog obrazloženja, i ušlo se u novu neizvosnost koja će potrajati, dok sa druge strane fabrika gubi kupce i tržište, a obaveze i blokada računa se gomilaju. Kao reakcija na ovu odluka kupci, koji se osećaju prevarenim, su već danas počeli da iz fabrike povlače svoju robu.\nIz navedenih razloga zapošljeni zahtevaju da se pod hitno krene u realizaciju 2. varijante, koja je dogovorena na sastanku 9. oktobra, što podrazumeva preuzimanje vlasništva nad fabrikom od strane države, i da se u skladu s tim stupi u pregovore sa Stečajnim upravnikom u Sloveniji, Poreskom upravom i SID bankom, kao najvećim poveriocima.\nDuboko smo ubeđeni da je ovaj način jedini garant nastavka proizvodnje i egzistencije 1300 radnika i njihovih porodica, ozdravljenje fabrike kroz reorganizaciju kao preduslov za novu privatizaciju koja je naša budućnost, navodi se u saopštenju koje potpisuju menadžment pirotske fabrike i sindikati ASNS i Nezavisnost.\nZatvoreni bazen pravo mesto za rekreaciju i rashlađivanje, tokom dana i do 1.000 posetilaca\nProlećne temperature za vikend u Pirotu


"Valjevke" u Beogradu\n21. Mart 2014\nCentar za kulturnu dekontaminaciju, Birčaninova 21, 27. mart (četvrtak) 2014. u 18.00 časova * Veče posvećeno knjizi „Valjevke“ (izdanje „Kolubare“ iz Valjeva, autor Zdravko Ranković)\nNovinarka Darija Ranković ličnost godine u Valjevu\nNovinarka i doskorašnja urednica Radio Patka, Darija Ranković proglašena je danas za ličnost 2013. godine u tradicionalnom izboru valjevske Revije "Kolubara".\nŽiri sastavljen od novinara i dosadašnjih nosilaca tog priznanja opredelio se za Ranković među nekoliko kandidata zbog njenog "nepristajanja da učestvuje u političkom i svekoliko valjevskom galimatijasu".\nOna je serijom istraživačkih tekstova tokom 2013. pokazala "svu pogubnost osionog 'vršenja' vlasti, uprla prstom u pojedince koji su se svaljali u Valjevo i umislili da im je taj grad miraz ili đedovina".\nPrilog o Kolubarinoj prezentaciji\n2. Novembar 2011\n"Šaljem vam moj prilog o knjizi Grad Valjevo koji je na Radio Beogradu 1 emitovan 18. oktobra oko 10.50h u emisiji 'Talasanje'"\nDr Zoran Jokić - Valjevac ličnost 2010. godine\nŽiri novinara, saradnika i dosadašnjih dobitnika tog proglasio je Jokića (50) za najuspešnijeg Valjevca 2010. godine, u konkurenciji još 13 kandidata.\nDosadašnji dobitnici priznanja Valjevac - ličnost godine\nMiroslav Ćiša Trifunović\nIzdavačko društvo Kolubara proglašava Valjevca ličnost godine, organizuje promocije svojih izdanja, a povremeno i tribine, gostovanja, književne večeridalje »\nPriznanje Valjevac ličnost godine proglašava se na početku svake nove godine za proteklu kalendarsku godinu i uvek se dodeljuje samo jednoj osobi. Dobitniku ovog počasnog zvanja pripada, kao trajan spomen, plaketa sa likom Ljubomira P. Nenadovića, rad keramičara Milovana Blažića.


Rozberg: Imam najbolji bolid, jedva čekam trku u Belgiji\nBeta 25. avgusta 2016. 11:55\nVozač Mercedesa Niko Rozberg ocenio je danas da ima najbolji bolid i da jedva čeka trku Formule 1 za Veliku nagradu Belgije.\nŠampionat u Formuli 1 nastavlja se ovog vikenda u Belgiji, posle mesec dana pauze.\nRozberg je pauzu iskoristio da analizira šta je pošlo naopako u poslednjih nekoliko trka, pošto je u jednom trenutku imao 43 boda prednosti u odnosu na klupskog kolegu Luisa Hamiltona, ali je Britanac na pauzu otišao sa 19 bodova prednosti.\n„Znam da imam najbolji bolid i veoma sam motivisan da se vratim na stazu. Kao da počinjem od nule“, rekao je Rozberg.\nZbog mehaničkih problema Hamilton nije pobedio u prvih pet trka, kada je Rozberg posle četiri vezane pobede na startu napravio prednost, ali je trostruki svetski prvak posle toga pobedio u šest od sedam trka i poveo u generalnom plasmanu.\nRozberg, koji još nema pobedu u Belgiji, rekao je da je sve što se desilo u prvom delu sezone prošlost i da se okreće novim izazovima.\nTrka za Veliku nagradu Belgije vozi se u nedelju od 14 časova, a ako bude najbrži, Hamilton će ostvariti 50. pobedu u karijeri i učvrstiti prvo mesto u plasmanu. On bi tako uvećao šanse da i treću uzastopnu godinu osvoji šampionsku titulu.\n„Prvi deo sezone je bio promenljiv i lepo je biti u ovoj poziciji. Veliko samopouzdanje mi daje način kojim smo moj tim i ja obavili prethodne trke“, rekao je Hamilton, koji je do sada pobedio u dve trke u Belgiji.\nU prošlogodišnjoj trci Hamilton je imao pol poziciju i pobedio, a Rozberg je zauzeo drugo mesto.\n„Spa je sjajna staza, staza u kojoj vozači uživaju. Ovo je bilo nekoliko ponosnih nedelja za britanski sport… Trudiću se da britanska zastava ostane visoko“, rekao je Hamilton.\nMenadžment Mercedesa nada se da će drugi deo sezone proteći bez tenzija, posle sudara dvojice svojih vozača na trkama u Španiji i Austriji.\nPosle sudara u Španiji Hamilton i Rozberg su se povukli iz trke, dok je posle sudara u poslednjem krugu u Austriji, Hamilton pobedio a Rozberg je pao na četvrto mesto.\nIako je saopštio da neće biti uvodjenja timskih naredbi, što znači da vozači mogu da se trkaju jedan protiv drugog, Mercedes je Hamiltonu i Rozbergu jasno stavio do znanja da neće prihvatiti još jedan njihov sudar.


„Da plate ustanu, a mladi ostanu!“ › Made-in-Germany.rs\n„Da plate ustanu, a mladi ostanu!“\nBrojnim manifestacijama i protestima širom sveta danas se obeležava Međunarodni praznik rada Prvi maj, u znak sećanja na štrajk desetina hiljada radnika u Čikagu 1886. godine, koji su se borili za osmočasovno radno vreme.\nUjedinjeni granski sindikat „Nezavisnost“ i Savez samostalnih sindikata Srbije danas će u Beogradu održati protest pod sloganom „Da plate ustanu, a mladi ostanu“. Sindikati će zahtevati kvalitetnija i bezbednija nova radna mesta, zaustavljanje netransparentne rasprodaje resursa, povećanje zarada, nezavisnost sudstva, borbu protiv korupcije, pristup javnim informacijama, nezavisne medije i izmenu Zakona o penzijskom i invalidskom osiguranju.\nUdruženi sindikati Srbije „Sloga“ ove godine neće organizovati proteste za 1. maj, niti će svoje članove i simpatizere pozivati da učestvuju u, kako su naveli, protestu „reprezentativnih, prodržavnih sindikata“. Policijski sindikat Srbije i Vojni sindikat Srbije takođe se neće pridružiti današnjem skupu, javlja agencija „Beta“.\nPrvi maj se u Srbiji tradicionalno obeležava i prvomajskim urancima, kada veliki broj građana rano ujutru odlazi na izlet u prirodu radi druženja i roštiljanja.\nGeneralni radnički štrajk u Čikagu je počeo 1. maja 1886. godine, nakon dva dana je došlo do sukoba, a 4. maja su na trgu Hejmarket organizovane masovne radničke demonstracije. Zbog eksplozije bombe koja je usmrtila sedam policajaca, četiri radnika i ranila desetine drugih ljudi, sedam sindikalnih aktivista je osuđeno na smrt. U znak sećanja na ovu borbu, međunarodna organizacija socijalističkih i radničkih partija „Druga internacionala“ 1889. godine je pozvala na održavanje demonstracija i štrajkova svake godine na 1. maj.\nOd MiG na 01/05/2018 / AKTUELNO / Ostavite komentar\nIzložba zlatnih rezervi Nemačke


U Italiji ostala 22 mlada košarkaša iz BiH\n"U Italiji su ostala 22 mlada sportaša iz Bosne i Hercegovine koje je epidemiološka kriza zatekla tamo. Radi se o košarkašima koji su preko agencije iz Srbije otišli u Italiju da se nastave školovati i sportski usavršavati", rečeno je u utorak u obraćanju Republičkog štaba za vanredne situacije RS.\n"Obratio nam se jedan roditelj u ime grupe roditelja 22 mladih sportista iz BiH od kojih je 10 maloljetnih, a koji su ostali u Italiji. Oni su od prvog dana u izolaciji, na sigurnom su, imaju sve obezbjeđeno i trenutno su dobro", rečeno je na konferenciji.\nKako je navedeno 16 ih je iz Republike Srpske, a šest iz Federacije Bosne i Hercegovine.\n"Donijeli smo zaključak kojim Štab RS traži od Savjeta ministara BiH da se angažuje kako bi djeca u ovoj vanrednoj situaciji, stigla kući", dodali su u obraćanju medijima.\nNakon sjednice štaba saopšteno je da je sa radom počela i internet stranica https://koronavirususrpskoj.com/ na kojoj se nalaze sve informacije o stanju u vezi sa brojem oboljelih, a najavljeno je da će svakog dana u 15 časova biti objavljena imena svih koji krše mjere izolacije.


Tatjana Đukić | 27. apr 2017.\nFenomen prekarizacije novinara, tačnije nesigurnosti i neizvesnosti u oblasti rada, kao i problemi sa kojima se medijski radnici na jugu svakodnevno susreću bili su tema današnjeg radnog sastanka u Nišu. Ovo je jedan u nizu sastanaka organizovanih zarad prikupljanja podataka za istraživanje, čiji je inicijator sociolog Srećko Mihailović.\nFoto: Bojan Ranđelović / MiRC\nSociolog Đokica Jovanović istakao je da se na sastanku pokazalo ono što se inače zna, a to je da je novinarski posao duboko prekarni posao, da je opterećen cenzurom ili autocenzurom, da novinarski posao nikako ne može da bude slobodan, odnosno da bude nazavisan u odnosu na centre moći.\nOn ističe da je jedan od zaključaka sastanka da u ovoj zemlji ne postoji „država, već centar moći“, i dodaje da „država tek treba da se uspostavi.“\nPrekarni status novinara podrazumeva neredovne, niske plate i nerazrešen profesionalni status, ističe Jovanović i objašnjava: „Ovde ljudi nemaju rešen profesionalni status, oni su odsečeni od svoje budućnosti, oni ne mogu da je planiraju. Jedna od osnovnih odrednica definicije šta jeste čovek, u civilizovanim okolonostima je upravo to – da njemu država i poredak moraju da stvore šansu da može da planira, da može da kreira svoju budućnost. Tamo gde čovek ne može da planira, on je praktično otuđen od samoga sebe. Ta situacija se drastično prelama preko novinarske sudbine“.\nJovanović ističe da se zna na koji način su novinari tretirani i u javnim servisima i u privatnim medijima. “U javnim medijima, koji su pod šapom vladajuće partije, ne pod kontrolom države, već vladajuće partije, a i u privatnim medijima, u većini slučajeva, novinari su samo prosta najamna radna snaga koja mora da bude u potpunosti poslušna. Dakle, radi se o jednom potpuno antidemokratskom, u suštini nedemokratskom poretku“, i zaključuje da nije optimista: „Gde nema demokratkog poretka – nema ni javnosti, nema ni nezavisnih medija“.\n← Suša i Bodrožić: Medijska strategija pretvorena u tragediju [Video]\nEvropski Pulicer za „strane plaćenike“ →


U Domu zdravlja Zvezdara do sada revakcinisano 15.500 ljudi\nTanjug 21. aprila 2021. 12:25\nBEOGRAD – Građani Beograda mogu bez zakazivanja da prime Fajzer ili Sputnjik V vakcinu protiv korona virusa, a na punktu za vakcinaciju u Domu zdravlja Zvezdara od jutros je tim cepivom vakcinisano 193 ljudi.\nU toj zdravstvenoj ustanovi od 15. januara dato je 21.949 prvih doza vakcine protiv kovida-19, dok je revakcinisano 15.593 građana.\nGradska sekretarka za socijalnu zaštitu Nataša Stanisavljević, koja je obišla punkt u Domu zdravlja Zvezdara, rekla je da se zainteresovani za imunizaciju mogu informisati i putem kol centara gradskih opština ili pozivanjem domova zdravlja.\nOna je za Tanjug navela i da je na raspolaganju oko 60 punktova za vakcinaciju u ruralnim područjima, u kojima je do sada zahvaljujući mobilnim ekipama, vakcinisano oko 35.000 meštana.\n„Dva meseca su na terenu. Odštampali smo i pola miliona brošura koje su podeljeni građanima i svaki treći punoletni Beograđanin dobio je edukativnu brošuru koju je radio gradski Zavod za javno zdravlje“, poručila je Stanisavljević.\nPozvala je građane da se odazovu pozivu za imunizaciju, jer, ističe, vakcina ima dovoljno i organizacija je dobra.\nDirektorka Doma zdravlja Zvezdara Dragana Trifunović Balanović kaže da su građani, među kojima je i više mladih, najviše zainteresovani za Fajzerovu vakcinu, kao i za Sputnjik, dok je najmanji odziv za AstraZeneku.\nBalanović navodi i da se nije povećao broj prvih pregleda, ali da je broj kontrolnih pregleda i dalje u porastu.\n„Imamo nešto veći broj dece, ali je klinička slika blaža. Između 200 i 300 pregleda je na dnevnom nivou“, rekla je ona za Tanjug.\nGrađanima u celoj Srbiji od danas je omogućeno da bez zakazivanja prime Fajzer vakcinu protiv kovida-19, a u naredna dva dana to će biti omogućeno i za rusku Sputnjik V.


Završeno brojanje uslovnih glasova: Samoopredeljenju ponovo najviše glasova\nPebrojavanje uslovnih glasova i glasova osoba sa posebnim potrebama, koje je započelo u četvrtak u kosovskom Centru za prebrojavnje i rezultate završeno je noćas. Najviše glasova osvojilo je Samoopredeljenje, saopštio je CIK.\nPrihvaćena žalba Samoopredeljenja, broje se glasovi koji su stigli posle roka\nKosovski Vrhovni sud prihvatio je žalbu pokreta "Samoopredeljenje", kojom se traži da se prebroje glasovi dijaspore koji su stigli sa zakašnjenjem u Centralnu izbornu komisiju (CIK).\nPosle ponoći završeno brojanje glasova iz Srbije\nNešto posle ponoći u Centru za brojanje i rezultate pri Centralnoj izbornoj komisiji (CIK), završeno je brojanje oko tri hiljade glasova pristiglih iz Srbije za prevremene parlamentarne izbore na Kosovu.\nCIK: Počelo brojanje glasova iz Srbije\nPortparol CIK-a, Valjmir Eljezi, izjavio je za N1 da je komisija počela sa ispitivanjem glasačkih listića pristiglih iz Srbije.\nO prebrojavanju koverata sa glasovima iz Srbije, o kojima se i dalje vodi istraga zbog navodnog trovanja radnika CIK-a i dalje nije doneta odluka.


Bevanda tvrdi da na snimku Kutleša bježi iz zgrade zajedničkih institucija | Poskok\nBevanda tvrdi da na snimku Kutleša bježi iz zgrade zajedničkih institucija\nSARAJEVO – Predsjedatelj Vijeća ministara BiH Vjekoslav Bevanda očekuje da će, ukoliko osigura kvorum, sjednica Vijeća ministara biti održana do kraja ove sedmice.\n“Pokušavam obezbijedim kvorum za održavanje sjednice i nadam se da će svi ministri imati razumijevanja i doći na sjednicu, koja bi trebala biti održana u Sarajevu”, rekao je Bevanda.\nOn je za Federalnu televiziju rekao da pokušava vratiti u sustav sve institucije, te napomenuo da održavanje sjednice Vijeća ministara prije nekoliko dana nije bilo moguće, mada je bilo i pritisaka da sjednica bude održana.\nNa pitanje da li u Sarajevo nije želio dolaziti zato što je zabrinut za svoju sigurnosti ili želi nekome “očitati lekciju”, Bevanda je odgovorio da je u pitanju i jedno i drugo.\nBevanda je rekao da nije on bio na snimku čovjeka koji u automobilu napušta zgradu zajedničkih institucija pod blokadom od 6. lipnja, već generalni sekretar Vijeća ministara Zvonimir Kutleša, ali da je to bila opomena što se sve moglo dogoditi.\nOn je istakao da je za njega bila “šokantna” zabrana nenapuštanje zgrade zajedničkih institucija, kao i činjenica da su zakazali oni koji su trebali da vode računa o sigurnosti, ali da je zajedno s ministrom pravde BiH Barišom Čolakom donio odluku da nakon 16.00 časova izađu iz zgrade i da pri tome nije imao problema.


Cloud-based apllikacije predstavljaju novi izazov prilikom projektovanja arhitekture softverskih sistema. Projektovanje arhitekture sistema, između ostalog, podrazumeva donošenje odluka, gde svaka odluka ima uticaj na kvalitet, performanse, sigurnost, skalabinost, održivost, a samim tim i uspeh aplikacije.\nZa razliku od tradicionalnih softverskih sistema, gde se softver izvršavao na robusnoj on-premise infrastrukturi, sistemi u cloud-u su globalno distribuirani, na "nepoznatom" hardveru i često zavise od third-party servisa.\nPredavanje će dati pregled dostupnih pattern-a koji mogu da se koriste u dizajnu aplikacija za cloud, kao i opis procesa modelovanja aplikacija za cloud. Svi primeri će biti obrađeni na Windows Azure platformi, ali većina prezentovanih paterna se može koristiti i na drugim platformama.\nIvan Lazarević radi na poziciji Solution Architect u kompaniji S&T Serbia, gde na brojnim projektima učestvuje kao programer, arhitekta, team leader. Od 2009. godine je sertifikovani Scrum Master. Poseduje MCP, MCTS, MCSD serfifikate. Kroz svoj rad nastoji da primeni agilne metodologije u projektima na kojima učestvuje i promoviše takav način razmišljanja. Poseban deo interesovanja su mu izučavanje arhitektura složenih softverskih rešenja, agilne metodologije, TDD, savremeni softverski alati, različiti programski jezici.\nTrenutno je angažovan na razvoju aplikacija korišćenjem Microsoft-ovih tehnologija (.NET Framework, ASP.NET MVC-a, EF...), integraciji različitih sistema i Mobility rešenjima. Od 2005. godine radi na Fakultetu organizacionih nauka u Beogradu kao saradnik u nastavi na predmetu Projektovanje softvera na katedri za Softversko inženjerstvo, programski jezik C#.


BiH pred sudovima za deset mjeseci izgubila 5,6 miliona KM - Akta.ba\n17.01.2018. 08:38 / Izvor: Nezavisne novine\nOvo se, između ostalog, navodi u izvještaju revizora koji su pratili realizaciju preporuka iz dva izvještaja revizije učinka koji se odnose na izdatke za sudske sporove i kontrolu vazdušnog saobraćaja. U tom izvještaju se navodi da je primjetan izvjestan napredak u odnosu na izvještaj iz 2016. godine, te da su institucije koje su bile nadležne realizovale ukupno 24 odsto preporuka, dok je 32 odsto djelimično realizovano, a njih 44 odsto je u početnoj fazi realizacije.\n"Analiza pokazuje na trend smanjenja broja sudskih sporova i izvršnih postupaka, što ukazuje na poboljšanje sistema i utvrđenih praksi rada institucija BiH. Nažalost, manji broj izgubljenih sudskih sporova je veće vrijednosti pa su ukupni izdaci za sudske sporove u porastu", navode revizori.\nUkupni izdaci za sudske sporove 2011. godine bili su 2,5 miliona KM, 2012. godine 3,13 miliona KM, 2013. 3,58 miliona KM, 2014. 3,28 miliona KM, dok su 2015. godine iznosili čak 8,32 miliona KM. U 2016. godini sudski sporovi budžet BiH koštali su 5,4 miliona KM, dok je za prvih deset mjeseci izgubljeno 5,65 miliona KM.\n"Iako institucije tvrde da ima više pokušaja mirnog rješavanja sporova, nisu ponuđeni konkretni dokazi za takve tvrdnje. Sa druge strane, u Pravobranilaštvu BiH ističu da nema pomaka kada je u pitanju mirno rješavanje sporova", navodi se u izvještaju i dodaje da je ključni razlog za to što se sporovi mirno ne rješavaju to što nema novca u budžetu BiH za te namjene.\nKao primjer revizori navode slučajeve tužbi zaposlenih u Sudu i Tužilaštvu BiH, koji već godinama unazad dobijaju sporove protiv BiH i tako "nabijaju" troškove, iako se s njima spor mogao riješiti mirnim putem i bez ročišta, sudova, troškova advokata itd.\n"Kontrola leta u gornjem vazdušnom prostoru još nije preuzeta. U gornjem dijelu vazdušnog prostora obavlja se preko 80 odsto vazdušnog saobraćaja, a na osnovu toga operatori kontrole leta susjednih zemalja prihoduju 25 miliona KM godišnje. Planovi za preuzimanje kontrole vazdušnog saobraćaja u gornjem vazdušnom prostoru tek su u pripremi", navodi se u posljednjem izvještaju.


Mačva na svom terenu poražena od Radničkog - RTV Šabac\nMačva na svom terenu poražena od Radničkog\n6. oktobar 2019. 12:47\nNi mreža gostiju u večerašnjem susretu nije mirovala, međutim gol koji je glavom postigao Đorđe Šušnjar, nakon oklevanja pomoćnog sudije ipak je poništen I dosuđen ofsajd. Ova odluka arbitara ponovo je izazvala veliko negodovanje nekoliko hiljada navijača na tribinama, koji su već u nekoliko navrata tokom susreta iskazivali nezadovoljstvo različitim kriterijumima suđenja za domaćine I goste. Imali su Šapčani nekoliko stopostotnih šansi, međutim nisu uspeli da dođu do povoljnog rezultata.\nFudbaleri „Mačve“ u utakmici protiv TSC-a iz Bačke Topole, koja je odigrana sinoć, ostali su bez bodova, koji su u ovom trenutku Šapčanima preko...\nU okviru 23.kola Linglong Tire Super lige Srbije, šabačka Mačva će odmeriti snage sa ekipom TSC-a iz Bačke Topole. Utakmica se igra u sredu, 26.februara...\nU utakmici 22. kola Linglong Super lige Srbije, u Surdulici nije bilo pobednika. Domaći Radnik i Mačva završili su meč rezultatom 2:2, a u listu strelaca...\nMarković u idealnom timu 21.kola\nVezista "Mačve" i strelac jedinog gola u subotnjoj pobedi nad "Radom" Branislav Marković svrstan je u idealni tim 21. kola Super lige.


LXXVI izborna sednica Skupštine Srpskog poslovnog kluba „Privrednik“ – Klub Privrednika\nS obzirom na trenutnu zdravstvenu situaciju u zemlji, ovogodišnja izborna sednica Skupštine Srpskog poslovnog kluba „Privrednik“, održana je elektronski, 15. decembra 2020. godine. Na sednici je usvojen godišnji izveštaj o radu i izabrani su novi članovi za organe upravljanja.\nSaglasno inicijativi da se zbog zalaganja i uspešnog vođenja Kluba, gospodinu Drakuliću produži mandat na još dve godine, članovi su jednoglasno napravili presedan i u trećem mandatu za predsednika Kluba izabrali gospodina Zorana Drakulić.\nZa članove Izvršnog odbora izabrani su: Miroljub Aleksić, Miodrag Babić, Raško Moskovljević, Ranko Sočanac, Toplica Spasojević i Ivana Veselinović, dok su za sastav Nadzornog odbora izabrani: Dragijana Radonjić Petrović, Zoran Obradović i Nebojša Šaponjić.\nČlanovi Kluba, koji reprezentuju najveće srpske kompanije, sa pažnjom prate dešavanja u procesima kreiranja poslovnog ambijenta, naročito u ovom trenutku kada je cela privreda pogođena posledicama pandemije corona virusa. Kao i uvek članovi će se zalagati za maksimalnu uključenost realnog sektora u procese definisanja konkretnih politika i mera.


DPA: Med efikasniji od antibiotika - Pčelinjak Pajić\nDPA: Med efikasniji od antibiotika\nHiljadama godina star lek iz kućne apoteke - med - ponovo postaje interesantan za stručnjake, pošto se pokazalo da uspešnije pomaže zaceljenju rana od nekih najmodernijih antibiotika.\nMedicinski stručnjaci sa Univerziteta u Bonu već godinama stiču veoma pozitivna iskustva sa preparatom "medihani" (medihoney), odnosno specijalnim medicinskim medom koji je na nivou Evropske unije priznat kao medicinski proizvod i čiji se kvalitet redovno kontroliše.\nSada istraživači iz Bona nameravaju da, u saradnji sa kolegama iz Diseldorfa, Hamburga i Berlina, u narednih nekoliko meseci naprave veliku studiju o isceliteljskim svojstvima meda, prenosi DPA.\nOni će uporediti to sredstvo lečenja sa drugim terapeutskim metodima, kakav je i korišćenje katjonskog srebra, inače veoma skupo. Pokazalo se da je i primena tog srebra vrlo efikasna protiv izuzetno otpornih bakterija.\n"Medjutim, nije još izvesno da li srebro koje se oslobadja iz melema nema neke negativne propratne efekte na decu", upozorava dr Arne Simon sa odeljenja za rak Dečije klinike Bonskog univerziteta.\nPrimenom "medihanija" se dešava da čak i hronične, višegodišnje rane, zagadjene bakterijama otpornim na mnoge antibiotike, zarastu za nekoliko nedelja.\n"Danas se po bolnicama srećemo s ranama otpornim na gotovo sve postojeće antibiotike", kaže dr Simon.\nKad su rane u pitanju, njegovi mali pacijenti spadaju u visoko rizičnu grupu zbog toga što citostatici, kojima se leči rak, imaju negativno propratno dejstvo da usporavaju zaceljenje rana.\n"Rana normalno zaraste za nedelju dana, a kod naše dece to često traje mesec i više dana", kaže dr Simon. Osim toga, deca koja boluju od leukemije imaju oslabljen odbrambeni sistem. Ukoliko neka klica preko rane dospe do njihovog krvotoka, može da dodje do fatalnog trovanja krvi.\nUspeh do koga su korišćenjem meda koji su ostvarili bonski lekari je zapanjujuć. "Mrtvo tkivo se brže odbacuje, rana brže zarasta. Osim toga, promena zavoja manje je bolna, budući da se melem sa medom lakše skida ne oštećujući novoformirani sloj kože", kaže dr Kai Sofka, specijalista za rane na Dečijoj klinici.\nSofka iznosi još jednu prednost mednih obloga - mnoge rane neprijatno mirišu, što predstavlja veliko opterećenje za pacijenta, a primenom meda taj vonj se smanjuje.\nPoznato je da med ima antispetičko dejstvo, zahvaljujući tome što pčele dok ga proizvode u njega dodaju i enzim "glucose-oxidase". Taj enzim obezbedjuje da šećer iz meda stalno proizvodi male količine\nefikasnog antiseptika vodonik peroksida. Njegova prednost u odnosu na isto veštački dobijeno jedinjenje je u tome što je u maloj dozi, ali dovoljnoj da ubije klice i u tome što se konstantno iznova stvara.\nZa postizanje efekta koji ima to jedinjenje iz meda, morale bi da se koriste znatno veće količine hemijski dobijenog vodonik peroksida, koji s protokom vremena gubi dejstvo. Medjutim, kod velikih koncentracija vodonik peroksid ne šteti samo bakterijama nego i ćelijama kože.\nTreba reći da se "medihani" sastoji od dve vrste meda - jedne zadužene za stvaranje vodonik peroksida, i druge vrste, dobijene od drveta leptospermum, koje raste u Australiji i na Novom Zelandu, a koji ima naročito jaka antibakterijska svojstva, čak i u obliku desetoprocentnog rastvora, mada se još ne zna tačno kako ta vrsta meda deluje.


Huper: Vučić i Tači pokušavaju da začnu nešto što nikad nije postojalo - Centar za evroatlantske studije - CEAS\nObjavio Glas Amerike 16 april 2019 .\nPregovori o normalizaciji odnosa između Srbije i Kosova nisu razgovori o pukom ugovornom odnosu između dve strane, već kao cilj imaju uspostavljanje među-državnih odnosa, koji istorijski nikad nisu postojali, ističe dugogodišnji balkanolog Džejms Huper. Ugledni američki analitičar za Glas Amerike razmatra teškoće u ostvarivanju tog cilja.\n“Čini mi se da ni u Srbiji ni na Kosovu javnost nije svesna složenosti pregovora. Predsednici Vučić i Tači pokušavaju da začnu nešto što u istoriji dve zemlje nikada nije postojalo. U stvari, nikada te dve strane nisu imale bilo kakve odnose. Zastoj koji je nastupio samo je jedan izraz toga”.\nPredsednik Srbije Aleksandar Vučić našao se pred zadatkom da vidi kako dalje i da li uopšte može da se ide dalje pošto je premijer Kosova Ramuš Haradinaj uveo tarife na robu iz Srbije, čije ukidanje uslovljava priznanjem Kosova od strane Srbije, bez prethodne razrade osnova takvog koraka.\n“Mislim da predsednik Vučić u ovom trenutku mora dobro da proceni dalje korake. Ispita da li Tači uopšte može sa svoje, kosovske strane, da izdejstvuje ratifikaciju eventualnog širokog sporazuma. Mislim da uopšte nije lako doći do faze ratifikacije. Vučić mora dobro da promisli koliko je i kakav je dogovor uopšte moguć”.\nIstovremeno, dodaje Huper, prijem Srbije u Evropsku uniju uslovljen je normalizacijom odnosa između BeogradaI Prištine. Vučić i većina građana Srbije žele što skoriji ulazak u evropski blok, smatra on.\n“Predsedniku Vučiću je sasvim jasno da ulazak u evropski blok, koji on želi što brže da postigne, zavisi od sporazuma sa Kosovom. Evropska unija gubi na popularnosti u srpskoj javnosti, ali oko 50 odsto građana i dalje se izjašnjava za EU. Međutim, što duže traju pregovori sa Kosovom, ta podrška bi mogla da se smanjuje, a možda i potpuno nestane”.\nHuper priznaje da srpskom predsedniku naglo opada popularnost i da su produžene demonstracije u Beogradu i drugim mestima u Srbiji očigledan dokaz toga. Međutim, on pravi razliku između demonstranata, koji se zalažu za liberalnu demokratiju i onih koji nastoje da skrenu zemlju u desničarske vode.\n“One koji traže više demokratije i više Evrope - poštujem. Međutim, to nije slučaj sa demonstrantima desnice, naročito ekstremne nacionalistička desnice. Moram reći da su oni doprineli percepcijama Srbije kao jedne od najviše nacionalističkih zemalja na svetu. Ta strana ne želi sporazum sa Kosovom i buni se oko svega što se tiče Kosova. Oni pokušavaju da gurnu Vučića u desno”, kaže Hupe i dodaje:\n“Lično smatram da je Vučić i dalje centrista. Da sam na njegovom mestu i da sam suočen sa mogućnošću postizanja sporazumnog dogovora od obostrane koristi, stao bih iza toga. Ukoliko to bude postigao verujem da će želeti da iza toga stane i podrži ga celokupan državni aparat. On verovatno kao i ja sluti da će sporazum bez obzira na sadržaj naići na izvesno političko neprijateljstvo”.\nUkoliko ne postigne dogovor:\n“To će značiti da cela ideja o članstvu u Uniji, što čini gro njegove strategije, postaje neostvariva. Šta onda preostaje Vučiću? Šta bi bio njegov strateški cilj posle toga? Vučić svakako želi politički da preživi, stoga neguje odnose sa državnim aparatom, kao garancijom odbrane od političkih izazova, naročito od strane desnice”.\nHuper kaže da i dalje veruje da je Vučić pravi čovek za Srbiju, a na pitanje da li su demonstracije i glasne kritike građana znak slabosti - odgovara:\n“Koliko se meni čini, decibeli političkog nezadovoljstva u Srbiji odmah počinju sa najvišim stepenom 10. Ne povećava se po stepen, dva - nego počinje od devet i odmah prelazi na 10. Buka me mnogo ne brine”.\nHuper zaključuje da "Vučić veruje da je budućnost Srbije i dalje na Zapadu".


Massive Attack - Heligoland - Rock SvirkeRock Svirke\nVeć posle Mezannine (1998), a posebno posle dosta diskutabilnog 100th Window (2003), verovatno niko nije ozbiljno očekivao da će Massive Attack snimiti nešto relevantno. Međutim, kako to ponekad biva, kad se više niko nije nadao, Heligoland nam je došao kao – da raščistimo odmah – vrlo ozbiljna ploča, iz koje pre svega saznajemo da je posle povratka Marshalla uz Del Naju sama grupa još uvek dobro, mada muzika koju isporučuje nije baš uvek onako visinski očaravajuća kao nekad.\nPrirodno ostareli i pomalo umorni od svega, što im dobro stoji, Massive Attack su sada okruženi morem mladih talenata širom sveta, naoružanih lako dostupnim elektronskim instrumentima oko sebe, pa se ipak još jednom lako dokazuju kao grupa koja zvuči kao… nijedna druga.\nSada sledeći samo svoju logiku odlaze još dublje – slično prošlogodišnjem „povratničkom“ albumu Portisheada, na ivici da namerno izgubi strukturu, novi, još klaustrofobičniji MA zvuk kao da opisuje pogled i zvuke ispod kreveta, gde se neko uvukao da ne gleda i ne sluša više ništa oko sebe… Za razliku od prethodnih izdanja, ovde se i pesme dešavaju slučajno, bar naizgled, i kao da povremeno niko ne mari da li će se zvukovi uobličiti u melodiju do isteka trake. Ipak, oni se uobličavaju, kao što se pogled polako fokusira kad se probudite, pa se potom rasfokusira – tako i ove pesme, odnekud dolaze, prolaze i potom odlaze…\nDostojevski nikad nije daleko kad se bavite Massive Attackom, pa je tako i ovde: opet susrećemo pevače koji igraju glavne uloge u svakoj pesmi ponaosob, pojavljujući se ne samo kao tumači uloga, nego kao ilustracije pojedinih sudbina. Kao u kakvoj fantastičnoj kriminalističkoj seriji BBC-ja u kojoj upoznajemo kompletno društveno naličje sa raznim splačinama od sudbina, ubogim karakterima koji ne mogu sebi pomoći i ponekom ispravnom dušom koja u svemu tome sa mukom nalazi svoj put, Massive Attack – kad su u punoj formi – vode nas kroz predele urbanog raspadanja i osipanja smisla.


Šef sirijskog Nacionalnog saveta podneo ostavku\nŠef glavne sirijske opozicione koalicije, Sirijskog nacionalnog saveta, Burhan Galijun podneo je ostavku, ali će tu funkciju na zahtev članova Saveta obavljati do izbora novog predsednika na sastanku 9. i 10. juna.\nU saopštenju koje je izdao noćas u Bejrutu, Savet navodi da su "odbijanje režima u Damasku da sprovede plan (međunarodnog posrednika Kofija) Anana i nastavak bombardovanja i nasilja, smišljeni pokušaj uništavanja mirovnog plana".\nSavet poziva međunarodnu zajednicu da pod hitno "usvoji preko Saveta bezbednosti UN novi mehanizam koji bi primorao sirijski režim da prekine sa zločinima", navodi se u saopštenju.\nDodaje se da je Savet te odluke doneo posle dvodnevnog sastanka u Istanbulu. Burhan Galijun, koji je sredinom maja ponovo izabran na čelo Saveta, već je ranije upozorio da će podneti ostavku zbog kritika koje su mu upućivane i podela unutar opozicije.\nIako je prema statutu funkcija predsednika Nacionalnog saveta rotirajuća na svaka tri meseca, Galijun je uspeo više puta da produži svoj mandat jer članovi Saveta nisu uspevali da postignu konsenzus oko njegovog naslednika.


U okviru projekta je sproveden niz aktivnosti i cilj je da se u okviru prezentacije i diskusije predstave nalazi do kojih se došlo i da se predstave mehanizmi koje je Krovna organizacija mladih Srbije u okviru podrške Švedske pokrenula.\nU uvodnom delu diskusije biće predstavljena publikacija Minimum standarda za učešće mladih u procesima donošenja odluka u lokalnoj zajednici. Krovna organizacija mladih Srbije je u septembru u okviru KOMS karavana obišla 10 jedinica lokalne samouprave i na sastancima sa donosiocima odluka pokrenula proces zagovaranja za implementaciju minimuma standarda. Takođe, realizovana je kampanja Učestvuj aktivno! u srednjim školama širom Srbije i biće predstavljeni nalazi i utisci iz kampanje.\nKrovna organizacija mladih Srbije je pokrenula proces uvođenja Strukturiranog dijaloga u Srbiji i biće predstavljena online platforma koja će služiti za prikupljanje komentara mladih prilikom izrade normativnih akata, kao i sam mehanizam strukturiranog dijaloga i planovi za naredni period.\n– Jelena Stojanović, Nacionalna asocijacija praktičara/ki omladinskog rada\n– Nenad Maletin, Krovna organizacija mladih Srbije\n– Đorđe Radoičić, opština Raška (tbc)\n– Boban Stojanović, Krovna organizacija mladih Srbije\nViše informacija o samom događaju možete dobiti od Bobana Stojanovića na boban.stojanovic@koms.rs ili na telefon: 064 12 66 561


RRC Albania » Partnerë » EMC\nEMC je svetski lider na pollju razvoja tehnologija i rešenja vezanih za infrastrukturu potrebnu za skladištenje svih vidova informacija, koji trenutno nudi najkompletniji proizvodni portfolio. Ovakva rešenja pružaju organizacijama različitih veličina mogućnost da se takmiče sa konkurencijom koristeći punu vrednost informacija koje poseduju. Količina informacija u digitalnom svetu danas prostire se u nedogled, uvećavajući se svakim danom. Procenjuje se da će se količina infomacija u narednih 3 godine povećati za 6 puta.\nNajefektniji način za upravljanje pomenutom količinom informacija jeste strateška implementacija informacione infrastrukture koja predstavlja skup proizvoda, usluga, I iskustava zasnovanih na skladištenju, zaštiti, optimizovanju I korišćenju informacija. Implementacijom takve infrastrukture mogu se izbeći potencijalni ozbiljni rizici I znacajno se smanjiti ukupni troškovi upravljanja informacijama.\nSvaka organizacija koja poseduje mogućnost deljena informacija, pristup informacijama 24x7, mogućnost upoređenja informacija, korišćenje informacija u procesu donošenja odluka ,i zaštitu informacija od neautorizaovanog korišćenja ima dodatnu vrednost koja je nemerljiva, i koja jos donosi ozbiljnu prednost u borbi sa konkurencijom u njenom poslovnom okruzenju\nRRC kao distributer EMC opreme I rešenja za Adriatic regiju, svojim partnerima i njihovim krajnjim korisnicima pruža kompletnu uslugu koja se sastoji od: analize postojećeg stanja infrastrukture kod korisnika, dizajna krajnjeg rešenja u skladu sa korisnikovim zahtevima i potrebama, implementacije pomenutog rešenja, obuku partnera i korisnika, pristup skladištu rezervnih delova, tehničku podršku i održavanje sistema na nivou 24x7 u garantnom i vangarantnom roku.


Naslovna Vesti Tokom dana pretežno sunčano, temperatura do osam stepeni\nPrema podacima Republičkog hidrometeorološkog zavoda, danas će u Subotici biti pretežno sunčano, uz najvišu dnevnu temperaturu do 8 stepeni. Najniža dnevna iznosiće -2 stepena. U nedelju če najviša dnevna temperatura iznositi 9 stepeni, a tokom dana će biti takođe pretežno sunčano.\nZa nedelju su najavljene povolјne biometeorološke prilike za većinu hronično obolelelih i osetlјivih osoba. Meteoropatske reakcije su moguće u blažoj formi u vidu reumatskih bolova i smanjenja radne sposobnosti. U saobraćaju se preporučuje oprez.


Dug grada 1,3 milijarde dinara, mišljenje DRI zadovoljavajuće\nutorak, 05 jun 2018 19:38\n"Na dan 31. decembar 2016. godine dugovanje grada bilo je 1,67 milijardi dinara, ili preko polovine ukupnog budžeta lokalne samouprave. Na dan 31. decembar 2017. taj dug uspeli smo da svedemo na 1,3 milijarde,\nodnosno da ga smanjimo za 350 miliona, ili 21 posto", rekao je gradonačelnik Vranja Slobodan Milenković na konferenciji za medije, a nakon obelodanjivanja izveštaja Državne revizorske institucije (DRI).\nMilenković je istakao da se u tom završnom izveštaju DRI konstatuje da su mere preduzete od strane lokalne samouprave u odazivnom izveštaju, a za sve nepravilnosti koje su nađene tokom revizije za 2017. godinu, uspešno ispravljene i da je mišljenje revizora "pozitivno zadovoljavajuće".\nDRI je sa revizijom završnog računa za budžetsku 2016. godinu krenula 14. februara 2017, detaljno pregledavši "svaku fakturu, papir, narudžbenicu, ugovor i javnu nabavku, popis imovine i da li je svaki zaključak Gradskog veća u skladu sa skupštinskom odlukom", te konstatuje da su "gradske finansije konsolidovane".\n"Smanjili smo i kreditno zaduženje za 30 posto. Na 31. decembar 2016. godine kreditno zaduženje je bilo 669 miliona, da bi na isti dan godinu dana kasnije bilo 466 miliona. U ovo smanjenje duga ne ulaze izvršne sudske presude koje su nam stizale tokom druge polovine 2016. i tokom cele 2017 – ukupan dug koji smo vratili po osnovu izvršnih sudskih presuda je 400 miliona", rekao je Milenković.\nGradonačelnik je istakao da smo i dalje daleko od idealne finansijske situacije, ali da sve mere koje je lokalna samouprava preduzela govore da se vlast odgovorno ponaša prema budžetskim novcem naših sugrađana i da želi "da naše finansije budu kao apoteka".\n"I pored svih tih teškoća koje smo imali, uspeli smo da uspostavimo sistem redovnog isplaćivanja jednokratnog davanja, poput jednokratnih pomoći, zatim novčanih – kao što su pomoći za novorođenčad, mrtvozorstva i drugo. Uspostavili smo red isplate zaostalih obaveza za putne troškove prosvetnih radnika", zaključio je Milenković.\nGradski većnik za budžet i finansije Bojan Kostić podsetio je da se vlast u 2017. suočila sa sudskim presudama koje sežu čak u 2007. i 2008. godinu, kao što su spor sa slovenačkim "Tuš"-em i neizmirene obaveze prema "Novogradnji".\n"Zajedno sa troškovima prevoza koji nisu isplaćeni od 2013. do 2016, obaveze koje je Grad morao da izmiri u 2017. iznose oko 400 miliona dinara. Ta su sredstva morala da odu na saniranje pomenutog duga, umesto na komunalni program, socijalnu pomoć, razvoj poljoprivrede i ostalo", rekao je Kostić.\nOn je obelodanio da bi grad morao dodatno da se zaduži kako bi izmirio sve obaveze koje su "eksplodirale" u prošloj godini, a tiču se perioda 2013-2016, da u 2017. godini nije bilo pomoći iz tekuće rezerve republičkog budžeta u iznosu od 300 miliona dinara.\n"Imali smo plan da godišnje za 100 miliona spuštamo nivo duga, kako ne bi ugrozili tekuće finansiranje i normalno funkcionisanje sistema lokalne samouprave. Uspeli smo da glavnicu duga smanjimo više od očekivanog, za 350 miiona", naglasio je član Gradskog veća za finansije.\nKostić je govorio i o Centralnom registru faktura (CRF), koji se još uvek razrađuje a čija je svrha uvođenje reda u finansije lokalnih samouprava, te rekao da je taj sistem dobra ideja, ali da će biti potrebno vreme da zaživi u praksi.\n"Iz budžeta neće biti plaćane fakture koje nisu uskladu sa finansijskim planovima", apostrofirao je Kostić.\nDRI je 2017. godine, kako je objasnio, utvrdila velike propuste koji se tiču preuzimanja obaveza bez ugovora sklapanih putem javnih nabavki.\n"Nikad ne možete apsolutno svaki rashod da kontrolišete, ali možete da smanjite rizik da se stvari identifikovane u 2016. godini ne dešavaju u narednom periodu. Imali smo problem da dobar deo računa dolazi u službu finansija bez prethodne kontrole, sa pitanjem da li je taj rashod zaista izvršen u onoj meri u kojoj je naručen i da li je u skladu sa Zakonom o javnim nabavkama", podseća Kostić.\nGovoreći o značaju plaćanja poreza, naglasio je da se moraju zaštititi poreski obveznici koji uredno izmiruju obaveze, a da se sakcionišu oni koji to ne čine.\n"Po zakonu, kao lokalna samouprava moramo da naplaćujemo porez, jer našim nečinjenjem oštećujemo budžet. Godinama nije naplaćivan porez na zemljište koji je propisan Zakonom o porezima na imovinu i koji je dat u revizionom nalazu", eksplicitan je Kostić.\nDodao je da se mora uzeti u obzir i ekonomska snaga našeg stanovništva, da Grad Vranje ima za 11.000 dinara manju prosečnu zaradu od republičkog proseka i da ljudi teško žive, pa da će se u skladu sa tim voditi računa o poreskom opterećenju građana.


Skupština Vranja: Budžet manji za 80 miliona, 99 službenika bez posla, ostavka odbornice…\nNa 18. sednici Skupštine Vranje, usvojen je rebalans budžeta za tekuću godinu, kojima se prihodna strana smanjuje za oko 80 miliona dinara\nAutor: Jugmedia\t10.11.2017 04:45 pm\nGlasovima većine odbornika prihavćeni su razlozi za izmene i dopune u budžetskoj kasi, koje su ocenjene neophodne u cilju nesmetanog funkcionisanje sistema lokalne samouprave bez rada u zastoju budžetskih korisnika.\n“Podsetiću vas da smo imali neplanirane izdatke po izvršnim sudskim presudama, koje smo morali da izmirimo. S druge strane, sproveli smo mere štednje i usvojili program za povećanje prihodne strane budžeta, što je dovelo do pozitivnih efekata. Fokusirali smo se na kapitalne investicije, koje će dovesti do otvaranja novih radnih mesta”, izjavio je gradski većnik za budžet i finasije Ivan Stanković.\nOd brojnih neplaniranih rashoda, izdvajaju se isplate izvršnih sudskih presuda slovenačkom „Tušu“, zatim „Novogradnji“ kao i brojne presude radnicima u javnom sektoru za troškove prevoza.\n“Sa manjkom od 300 miliona dinara, morali smo i da predvidimo obaveze prema javnim preduzećima u likvidaciji, u iznosu od 100 miliona dinara, kao i 31 milion dinara za konsolidaciju Apotekarske ustanove” kazao je on i dodao:\n“Sagledavanjem finansijske situacije, rebalansom se smanjuje prihodna strana gradskog budžeta sa 3,042 na 2,963 miliona dinara. Najveće smanjenje u pogledu napalte je za zemljište kod „Rode“, koje je predviđeno za prodaju, ali realno nema izgleda za takvu realizaiju tokom ove godine, pa je taj predviđeni prihod smanjen sa 90 na 10 miliona dinara, što faktički daje celokupno smanjenje prihodne strane budžeta od 80 miliona”, rekao je Stanković.\nNaveo je i da su razlozi za izmenu Odluke o budžetu uključenje Sportske hale u budžetski sistem grada Vranja i primena preporuka datih od strane Državne revizorske institucije.\nManje 99 činovnika\nNa dnevnom redu sa 46 tačaka, usvojene su i izmene i dopune Odluka o lokalnim komunalnim taksama, lokalnim administrativnim taksama i o boravišnoj taksi, dok je Dušan Aritonović, načelnik Gradske uprave obrazložio Predlog Odluke o određivanju maksimalnog broja zaposlenih na neodređeno vreme u sistemu lokalne samouprave za ovu godinu, kojim se broj radnika samanjuje za 99, o čemu je Jugmedia pisala ranije.\n,,Postupili smo po zakonu i na neodređeno vreme biće zaposleno 1.199 lica. Ovo su učinile i ostale lokalne samouprave, a sada su javna preduzeća i javne ustanove u obavezi da u roku od 60 dana urade novu sistematizaciju i sprovedu postupak racionalizacije„, rekao je Aritonović.\nSkuštinsko zasedanje lokalnog parlamenta obeležila je i ostavka Slavice Sotirović, odbornice Socijaldemokratske stranke (SDS), pa će po svoj prilici nazad u skupštinsku klupu ući Igor Andonov, šef SDS u Vranju.\nOvakav potez Andonova, kao bivšeg zamenika gradonačelnika, ima pravno utemeljenje jer povratak na odborničko mesto nakon obavljanja funkcija na koje su izabrani po zakonu imaju samo gradonačelnik i njegov zamenik.\nAntić: DIMAMO MORA DA OSTANE U LIGI, Ključna utakmica sa FK Mladost\nBroj komentara: 1911.12.2018\nMaja on Gradonačelnik smenio Bojana Tojagu, šefa Odeljenja društvenih delatnosti\nKosta on VLASINA Zaboravljeni dragulj na jugu Srbije\nmenadzeri cirkusa on Gradonačelnik smenio Bojana Tojagu, šefa Odeljenja društvenih delatnosti\nWien1986 on I građani učestvuju u kreiranju budžeta za 2019. u Medveđi\nD. Radović on Veroljub Trajković ponovo član IO ICOM


UDRUŽENJE KLUBOVA I BAROVA: Ova vrsta ugostiteljskih objekata do sada nije dobila nikakvu direktnu pomoć od države, od koje traže minimalce za zaposlene, rešavanje pitanja doprinosa, direktnu pomoć firmama koje nisu poslovale šest meseci\nPredstavnik Udruženja klubova i barova Miša Reljić ocenio je da će nove mere protiv širenja koronavirusa smanjiti poslovanje tih ugostiteljskih objekata na petinu kapaciteta, sa kojom, kako navodi "ekonomske računice nema".\nOn je naveo da dodatno skraćenje radnog vremena ugostiteljskih objekata od dva sata, u kombinaciji sa jednim gostom na minimum četiri kvadratna metra neće ugroziti samo noćne klubove, već i restorane.\n"Trećina (klubova) nije ni otvorila zimske objekte, polovina njih je pokušavala da se bori sa dosadašnjim merama… a oko petine kolega je uračunalo kazne koje će da plaćaju da bi funkcionisali", rekao je Reljić.\nOn je dodao da je od 150 do 200 klubova koji posluju u Beogradu "svega desetak" potencijalno kršilo mere, na snimcima koji su kružili društvenim merama, a najavio je da će Udruženje tužiti svakoga ko "paušalno ocenjuje da su vlasnici klubova lopovi, narko dileri ili povezani političarima".\nReljić ocenjuje da će u slučaju zatvaranja klubova 16.000 radnih mesta biti ugroženo samo u noćnim barovima i klubovima, a da u glavnom gradu u ugostiteljstvu radi ukupno 48.000 ljudi.\nDodaje i da ova vrsta ugostiteljskih objekata do sada nije dobila nikakvu direktnu pomoć od države, od koje sada traže minimalce za zaposlene, rešavanje pitanja doprinosa, direktnu pomoć firmama koje nisu poslovale šest meseci.\n"Ako su pomoć dobili hoteli, nadam se da će dobiti turističke agencije, treba da dobijemo i mi", ukazao je Reljić.\nIzvor: Vebsajt Nova, 15.11.2020.


Bojan Bajić, predsjednik odbora za etiku Američke trgovačke komore u BiH\n„Korupcija, dakle, stvara nejednak tretman. I onda kombinacija neetičkih privrednika sklonih korupciji, zajedno sa pravosudnim i državnim službenicima koji su takođe skloni korupciji, oni rade protiv interesa zdravih investicija, zdravih investitora”, govori on.\nA pravna sigurnost i ravnopravan tretman na tržištu su nužni za postizanje ekonomskog rasta, a toga u BiH još uvijek nema, kaže Bajić.\n„Dakle, u tom smislu je korupcija devastirajuća za ekonomiju”, tvrdi Bajić.\nBajić: Korupcija uništava i državu i javni moral\nMnoge zamjerke BiH je upućuje i State Department kroz izvještaj o investicijskoj klimi.\nDa bi uspjeli investitori moraju prevladati endemsku korupciju, složene zakonske okvire i vladine strukture, netransparentne poslovne procese i slab pravosudni sistem, navodi se u izvještaju objavljenom prošle godine.\nPodmićivanje je česta pojava u procesima registracije i licenciranja biznisa, kao i dobivanja dozvola poput građevinskih, precizira se u izvještaju.\nPrema riječima Bajića, SAD imaju stroge zakone u borbi protiv korupcije i kazne koje mogu biti izrečene američkim kompanijama su izuzetno visoke.\n„I zbog toga američke investicije ne mogu da opstanu u zemljama u kojima je veliki stepen korupcije, gdje konkurencija podmićuje državne službenike.\n"U toj nefer utakmici američke kompanije se radije odlučuju da ne učestvuju na tom tržištu, nego da se izlože riziku da budu procesuirani od američkog Ministarstva pravde”, govori Bajić.\nIzgradnja pravne države, nezavisnog pravosuđa, kao i stvaranje poštene igre na tržištu predstavljaju glavne ciljeve Američke trgovačke komore u BiH.\nKrajem prošle godine u Parlament BiH su stigli prijedlozi za zaštitu domaćih i stranih investitora od korupcije.\nFirma Net Consulting iz Sarajeva, u kojoj Bajić obnaša direktorsku funkciju, uputila je inicijativu za usvajanjem Rezolucije o zaštiti domaćih i međunarodnih investitora od korupcije u pravosuđu i drugim regulatornim organima.\nInicijativom se traži uspostava institucije državnog biznis ombudsmana koji bi pomogao investitorima u odbrani od koruptivnog ponašanja. Ideja je da se kroz inicijativu poslovni ljudi predlože i druge mjere zaštite.\nU inicijativi se, između ostalog, konstatuje da se ekonomski rast u zemlji ne odvija dovoljno brzo i da su investitori „podvrgnuti nezakonitim pritiscima od strane državnih regulatornih tijela i rasprostranjenog koruptivnog ponašanja nosioca pravosudnih funkcija u BiH”.\nInicijativa je naišla na odobrenje nekoliko zastupnika u Parlamentu BiH, a podršku dolazi i od Američke trgovačke komore u BiH.\nBajić: Korupcija kvari fer pravila na tržištu\nPosljedice po društvo\nKako u svijetu biznisa, korupcija tako ostavlja posljedice i po cjelokupno društvo i državu.\n„Institucije i država ne mogu da opstanu kada su nagrižene korupcijom. S druge strane, uništava javni moral, srozava standarde etike”\nState Department u drugom izvještaju koji se tiče ljudskih prava konstatuje kako zvaničnici, koji su često upleteni u korupciju, prolaze bez ikakvih kazni.\nBajić je stava da pravosudni sistem trenutno nije sposoban da se bori protiv korupcije, dok naglašava važnost kažnjavanja onih koji krše zakone: „Kad tu uspostavimo standard, onda postoji neki strah od kršenja zakona.”\nKao jedno od rješenja u borbi protiv korupcije, Bajić vidi u poštenim građanima koji bi, kako kaže, trebali da „ističu svoj etički stav i svoj integritet gdje god da se pojave, na šalteru opštine, u bolnici, pred Poreskom upravom, Upravom za indirektno oporezivanje”.


On se osvrnuo, kako ukazuje, na netačne navode u pojedinim medijima u vezi sa izborom konsultanta.\n“S obzirom na novonastalu situaciju u našoj zemlji, neminovno je da smo kontaktirani od strane ne malog broja konsultanata kada je riječ o gorućim tema. Zastupljenost informacija i vijesti o osnivanju nove nacionalne avio-kompanije je, na nivou svjetskih medija, izazvala veliku pažnju, te je prirodan slijed i interesovanje relevantnih osoba i institucija za dato pitanje. Istaći ću još jednom – transparentnost i domaćinsko poslovanje dva su osnovna principa u radu ove Vlade i oni će i u ovom slučaju biti primijenjeni”, rekao je Spajić.\nKako je ocijenio, predani rad tima Vlade koji je angažovan na pokretanju nove nacionalne avio-kompanije pokazuje rezultate.\n“Iz Vlade je još jednom potvrđeno da još uvijek nije angažovan konsultant po gorepomenutom pitanju. Naglašeno je da će se svi procesi angažovanja voditi transparentno i profesionalno. Takođe, za razliku od prethodne Vlade, vodićemo računa da cijena angažovanja bude minimalna za odnos date usluge i kvaliteta koji dobijamo”, istakao je ministar finansija.\nSpajić navodi da je Vlada orjentisana na povratak mozgova iz inostranstva u našu zemlju.\n“Kvalitetom i kvantitetom stručnjaka koji se javljaju iz dana u dan se ponosimo, kao i njihovim doprinosom u ovim istorijskim promjenama za naše društvo”, zaključio je Spajić.\nA eksperti ?A da vi ste eksperti da ugasite firme i ostavite ljude bez posla.\nOvi prošli su doktorirali na tu temu


REMI U HUMSKOJ: Katai doneo bod Zvezdi - Sportska centrala\nREMI U HUMSKOJ: Katai doneo bod Zvezdi\n19 sep 2021. 20:19\nFudbaleri Partizana i Crvene zvezde remizirali su 1:1u 165. večitom derbiju koji je odigran u okviru 9. kola Superlige Srbije.\nVečiti derbi završen je bez pobednika, a za to je najzaslužniji Aleksandar Katai koji je pogotkom u 83. minutu na asistenciju Milana Rodića doneo bod Zvezdi.\nPrva situacija vredna pomena na utakmici dogodila se posle tri minuta kada je Aleksandar Katai uputio udarac ka golu crno belig.. Imao je prostora Katai da se namesti, ali je pogodio direktno opovića koji je to lako ukrotio.\nDva minuta kasnije, usledila je prilika za Dionija koji je svojom brzinom napravio problem Vujačiću i Saničaninu. Šutirao je iz neposredne blizine, ali je Popović dobro ušao u šut koji je bio iskosa sa desne strane.\nPotom je i Rikardo imao dve šanse, ali se dva puta spetljao, a nova velika šansa bila je u 31. minutu kada je glavom probao Katai sa sedam metara i pogodio prečku!\nU 36. minutu – „bomba“. Bibras Natho sa velike udaljenosti šutira i gađa desni ugao, Borjan je u toj situaciji bio nemoćan i Partizan poveo sa 1:0 zahvaljujući prelepom golu.\nOdmah na startu drugog dela usledila je promena u napadu Crvene zvezde. Marko Lazetić, zamenio je Nenada Krstičića.Partizan je zatresao mrežu i drugi put na ovoj utakmici. Učinio je to Rikardo Gomeš, ali je prethodno dosuđen faul nad Rodićem.\nNovu šansu da dupliraju prednost, fudbaleri Paritzana imali su u 60. minutu kada je Jović proigrao Rikarda u sredini, ovaj je leđima bio oktrenu i uputio udarac pored same stative.\nPosle dužeg vremena, Zvezda je došla u situaciju da zatrese mrežu protivnika. Katai je u gužvi bio najbolji u skoku i za malo uspeo da savlada Popovića.


UNS raspisao konkurs za novinarske nagrade - Dijalog.net\nNaslovna Civilno društvo UNS raspisao konkurs za novinarske nagrade\nBeograd, 7. novembar 2019. – Udruženje novinara Srbije (UNS) raspisalo je konkurs za novinarske nagrade za 2019. – za životno delo i za najbolje novinarske radove objavljene u medijima u periodu od 10. decembra prošle do 10. decembra ove godine.\nPredloge treba dostaviti najkasnije do 13. decembra, a nagrade će biti uručene na Dan UNS, 21. decembra.\nNagrada za životno delo dodeljuje se za ukupan rad i zapažen doprinos novinarstvu, a nagrada za uređivanje “Dimitrije Davidović” za najbolji godišnji uređivački koncept i ostvarenje.\nNagrada za novinarsko stvaralaštvo “Laza Kostić” dodeljuje se prema oblicima novinarskog izražavanja u kategorijama vest i izveštaj, reportaža, fotografija i televizijski snimak i karikatura (i novinarska satira).\nZa komentar ili kolumnu dodeljuje se nagrada “Bogdan Tirnanić“, a specijalna nagrada “Žika M. Jovanović” daje se za doprinos istoriji štampe i novinarstva, za teorijske radove o novinarstvu i publicističko delo.\nU toku je i konkurs za nagradu UNS “Aleksandar Tijanić“, za borbenost u novinarskom izražavanju, koja se od 2015. godine dodeljuje za tekstove, priloge objavljene u štampanim, elektronskim ili onlajn medijima, ali i za novinarski potez koji bi zavredeo tu nagradu.\nRok za slanje predloga je 28. novembar, a ime dobitnika biće objavljeno 13. decembra, na dan kada je Tijanić rođen.\nPrethodno NKD: Preletanja uvode ekstremnu desnicu u lokalne vlasti u Srbiji\nSledeće BIRODI pokrenuo kampanju informisanja i podrške učesnicima izbornog procesa\nTop Tags mladi mediji Srbija i Evropska unija evropske integracije OCD vladavina prava Vlada Republike Srbije Civilno društvo istraživanje lokalna samouprava Evropska unija konkurs Društvo Evropska komisija ljudska prava


Milena Marković danas otvara 23. Festival autorskog filma | Džabaletan\nMilena Marković danas otvara 23. Festival autorskog filma\nby Džabaletan · November 24, 2017\nNa konferenciji za novinare, dan pred svečano otvaranje 23. Festivala autorskog filma, predstavljeni su gosti i članovi žirija Festivala, kao i ostvarenje rediteljke Mile Turajlić „Druga strana svega“, koje je na 30. Međunarodnom festivalu dokumentarnog filma u Amsterdamu osvojilo nagradu za najbolji dugometražni dokumentarni film.\nKonferenciju je otvorio Dragan Ambrozić, odgovorni urednik programa Doma omladine Beograda, iskazujući zahvalnost Festivalu autorskog filma na prilici koju pruža domaćoj publici.\n„Činjenica je da festival donosi uzbuđenje gledanja najboljih filmova, uz veliki umetnički doživljaj,“ naveo je Ambrozić, i poželeo posetiocima ugodne sate, dane i nedelje uz filmove sa 23. FAF-a.\nIgor Stanković, direktor Festivala autorskog filma, je istakao da će publika ove godine biti u prilici da pogleda više od 90 filmova u 9 dvorana, podeljenih u 8 programskih celina, što je rekordan broj u poređenju sa prethodnim izdanjima Festivala.\n„Vrlo interesantno je da smo prošle godine imali već unapred rasprodate projekcije, samim tim i potencijalne favorite među filmovima. Ove godine je situacija drugačija, ne možemo reći da postoji određeni film koji se izdvaja iz programa po potražnji, ali je sveukupno prodato više karata nego protekle godine,“ izjavio je Stanković.\nPredsednik Saveta festivala, Srdan Golubović, zahvalio je publici koja voli i promoviše ovaj festival, kao i Domu omladine koji godinama pruža nesebičnu podršku Festivalu autorskog filma. Golubović je najavio goste Festivala, među kojima su istaknuti kanadski autor Denis Côté, čiji će film „Tako meka koža“ biti prikazan u okviru Glavnog programa, zatim tu su i Teona Strugar Mitevska, Ivana Mladenović, Ben Rasel, Janez Burger i Aktan Arim Kubat, koji će predsedavati žirijem.\n„Ove godine dodelićemo po treći put nagradu za najsinematičniju filmsku sekvencu koju finansira profesor Vlada Petrić. Novina je to što ove godine u konkurenciju za nagradu ulaze filmovi iz sva tri programa festivala (Glavni program, Bande a part, Hrabri Balkan). O nagradi odlučuje Slobodan Šijan, kome je blizak teorijski rad profesora Vlade Petrića,“ izjavio je Golubović.\nFestival će danas, 24. novembra, biti svečano otvoren, a pred projekciju filma „Fokstrot“ u 19.30 časova u sali Doma omladine, dramaturškinja Milena Marković će imati čast da ozvaniči početak 23. Festivala autorskog filma.\nSa posebnim ponosom najavljujemo da će film „Druga strana svega“, koji je dobio nagradu za najbolji dugometražni dokumentarni film na najvećem i najprestižnijem svetskom festivalu dokumentarnog filma IDFA u Amsterdamu, a koji je režirala Mila Turaljlić, imati svoju domaću premijeru u okviru 23. FAF-a, i to 29. novembra u 20 časova u Velikoj sali Sava centra.\nTurajlić je naglasila da film dobija pozive za takmičarske programe svetskih festivala dokumentarnog filma. Ovo ostvarenje je imalo svoju svetsku premijeru u Torontu, zatim je prikazan u Njujorku, a u Amsterdamu je održana evropska premijera filma.\n„Priznajem nisam očekivala ovu nagradu tako da sam bila iznenađena. Ovo je prvi put da se na ovom festivalu pojavila cela srpska delegacija sa predstavnicima FCS-a i RTS-a, tako da mislim da Evropa sada ima bolji uvid u dinamičnost i izražajnost dokumentaristike u Srbiji,“ izjavila je Mila Turajlić.\nFilm „Druga strana svega“ je finansijski podržao Filmski centar Srbije, a iza produkcije filma stoje beogradska producentska kuća Dribbling Pictures i francuska kuća Survivance. Posebno je značajno da je koproducent na filmu svetski poznata kuća HBO Europe, kome je „Druga strana svega“ prva koprodukcija sa Srbijom.\nIzveštaj sa konferencije za medije / BELDOCS\nBiljana Tutorov predstavila film „Kada dođu svinje“


Uspešna prezentacija SPD Radnički na "Sajmu sporta" - KRAGUJEVAČKI SPORT\nUspešna prezentacija SPD Radnički na „Sajmu sporta“\nOsmi međunarodni „Sajam sporta“ otvoren je danas je u Hali 1 Beogradskog sajma. Među brojnim izlagačima na ovogodišnjem sajmu, po prvi put našlo se i Sportsko privredno društvo Radnički, čiji je štand bio izuzetno posećen.\nŠtand Sportskog privrednog društva Radnički kreativno je popunjen do poslednjeg detalja. Pored brojnih predmeta sa logotipom SPD Radnički, majica, lopti, rančeva, privezaka, brošura i ostalog propagandnog materijala, posetiocima „Sajma sporta“ predstavili su se i mladi sportisti, članovi velike porodice SPD Radnički.\nŠtand SPD Radnički posetile su brojne ugledne ličnosti iz sveta sporta i javnog života, poput prvog čoveka Sportskog saveza Srbije i proslavljenog rvača Davora Štefaneka.\nIz Radničkog poručuju da su izuzetno zadovoljni prvim danom učešća na „Sajmu sporta“ i interesovanjem za njihov štand, koji dele zajedno sa Sportskim savezom grada Kragujevca. To je jasan signal da je šira javnost prepoznala ideje SPD Radnički u vezi sa promocijom sporta i zdravog načina života među decom i omladinom.\nInače, ovogodišnji „Sajam sporta“ otvorili su ministar omladine i sporta Vanja Udovičić, predsednik Olimpijskog komiteta Srbije Božidar Maljković i prvi čovek Sportskog saveza Srbije Davor Štefanek, pozvavši sve zainteresovane, pre svih decu, da se oprobaju u raznim sportovima.\n– Ne postoji lepše mesto u Srbiji, nego biti danas ovde. Celokupan sistem sporta nas je obradovao toliko puta, postavljao rekorde, ujedinio nas, ali i postavio odgovornost da sportska porodica nastavi da raste i bude što veća. Neophodan je prvi korak, da se odlučite za granice koje sami želite da postavite – izjavio je Udovičić.\nMinistar je dodao da se bez jakog tima ne mogu očekivati veliki uspesi, a potom se zahvalio srpskim sportistima, apostrofiravši da njihovi rezultati nikad nisu bili bolji.\n– Očekujemo vrhunske rezultate, svi zajedno možemo da pomeramo granice. Zahvaljujem se svakom ko je pomogao da sistem živi, da jednako gledamo na sve učesnike sporta. Za šest godina mnogo smo uradili za sport – dodao je ministar Udovičić.\n„Sajam sporta“ traje do nedelje, 24. novembra, a ulaz je besplatan za sve posetioce.\nTags: SPD Radnički\nPrevious SPD Radnički na „Sajmu sporta“ u Beogradu\nNext Sajam sporta spaja sve(t)


Asfaltiranje saobraćajnica se nastavlja - Radio televizija Bor\nAsfaltiranje saobraćajnica se nastavlja\n13. apr, 2019.\nBOR-Asfaltiranje saobraćajnica u Boru se nastavlja. Od naredne nedelje u "Novom gradskom centru", pošto su završene sve pripreme, počinje asfaltiranje ulica "Save Kovačevića" i "28.marta", u "Metalurgu" deo "Beogradske", kao i kompletna ulica "Nikole Tesle". Od ponedeljka počinje presvlačenje asfaltom dela ulice "Moše Pijade" od kružnog toka sa ulicom Nikole Pašića do ukrštanja sa ulicom Boško Buha u dužini od oko 400 metara. Radovi će trajati mesec dana.\n„Na ovom delu kompletno se skida asfalt ,habajući i noseći sloj, sanira se podloga. Gledaćemo da maksimalno brzo završimo i usecanje trotoara za autobusku stanicu, da skinemo javnu rasvetu i posečemo nekoliko stabala, rekao je Nebojša Janošević, načelnik Odeljenja za planiranje i razvoj.\nZbog građevinskih radova u ovoj ulici biće privremeno izmenjen i režim saobraćaja.\n„ Od 15.aprila do sredine maja planiramo da zatvaramo samo po jednu stranu ulice "Moše Pijade". Postojeća autobuska stajališta privremeno će biti preseljena ispred Doma kulture“, dodao je Janošević.\nTakođe na popularnom gradskom korzou u ulici "Moše Pijade", zbog bezbednosti saobraćaja postojeće šahte, koje su utonule, biće izdignute u nivou asfalta. Paralelno sa ovim radovima, u Banjskom Polju biće asfaltirane ulice "Radomira Putnika", "Sokobanjska" i " Hilandarska", kao i dva pristupna puta na Borskom jezeru. Inače,u mesnoj zajednici "Mladost" završeno je asfaltiranje ulica "Crnovrških brigada" i "Tome Milovanovića".\nAsfaltiranje saobraćajnica u Boru\nPočelo asfaltiranje ulica u Boru\nUlaganja u rekonstrukciju puteva i mostova\nAsfaltiranje puteva nastavlja se i u ovoj godini\nViše iz ove kategorije Obuke na zahtev poslodavca »


Lalatović pred meč sa Zvezdom: "Ne može se pretiti timu kao što je Zvezda" - Crvena zvezda info\nSrbija / 406 pregleda\nFudbal / 2625 pregleda\nOstalo / 1794 pregleda\nLalatović pred meč sa Zvezdom: “Ne može se pretiti timu kao što je Zvezda”\nTrener Kragujevčana očekuje težak meč\nFudbaleri Crvene zvezde u nedelju od 17 sati dočekuju Radnički 1923 u meču 30. kola Superlige, poslednjem u regularnom delu šampionata.\nPred ovaj meč trener Kragujevčana Nenad Lalatović ističe da njegov tim očekuje težak meč.\n- Sigurno se ne može pretiti jednoj ekipi kao što je Crvena zvezda, koja je svoj kvalitet pokazala nedavnim pobedama nad Partizanom, Čukaričkim, TSC-om, Radničkim iz Niša... - rekao je Lalatović, a prenosi klub.\n- Ovo je jedna od onih utakmica u kojoj moji igrači nemaju šta da izgube, a mogu mnogo toga da dobiju, prvenstveno jer im se pruža prilika da vide gde su u odnosu na jednu ekipu koja je dogurala do osmine finala Lige Evrope. Naravno, mi ne treba da se poredimo sa ekipama poput Crvene zvezde i Partizana, već treba da gledamo isključivo naš cilj, a to je opstanak u ligi.\nPored napadača Voje Ubiparipa, povređenog štopera Marka Gajića, gostovanje na stadionu "Rajko Mitić" zbog kartona propustiće i standardni levi bek Ljubiša Pecelj i ofanzivac Saša Jovanović.\n- Bićemo značajno oslabljeni neigranjem četvorice standardnih prvotimaca, ali sam ubeđen da će svi oni igrači koji sutra budu istrčali na teren stadiona 'Rajko Mitić' dati svoj maksimum u nameri da ostvare povoljan rezultat - dodao je trener Кragujevčana.